Furnez ar geiz, euz a Vreiz - Wikimammenn\nLefournier, 1868 (p. 1-148)\nFURNEZ AR GEIZ\nEUZ A VREIZ\nGisiou fall ha nevezenti.\nE TI J. B. HAG A. LEFOURNIER, LEORIERIEN\nNe d-eo ket dioc’h he hano, dioc’h ann traou a zo enn eul leor eo gwelet pe ez eo mad, pe ne d-eo ket. He-man, al leor-man, a zo bihan hag ann darn-vuia euz ar gwirionesiou pe aliou a zo dastumet enn-han, aliez diwar c’hoari koulz lavaret, a zo bet kavet darn ama, darn a-hont, kutuillet hini hag hini, gweach brema, gweach e-verr, diwar levriou koz euz a bep bro. Kinkaillet fall pe vad int bet goude-ze, kempennet hervez giz ha feiz hor bro, ha gwisket e brezounek, gwella ma ’z eo bet gallet.\nEvit ann tamm labour a zo bet, eur burzud e ve, ma na ve kavet enn-han ger na tra da damall, pa’z eo bet, a-viskoaz da vre-ma, mad ha kaer da Baol ar pez a zo fall ha divalo da Jakez. Bezet ar pez a garo, nemet ne vezo tamall Doue !\nFurnez ar re baour, ar re zister, ar re-ze a vez aliez-aliez lakeat tud netra gant ar bed, a diz huelloc’h eget na ra skiant ar re wisieka zo ; ha ma ve sellet piz, e c’hellfet lavaret heb aoun da fazia ez eo ar furnez-ze a zo e peb bro ar wir furnez, ann hini e deuz great, a ra c’hoaz brema hag a raio tro ann heol, endra baro euz ann envou. Ous-penn-zo, ha pa na ve nemet distrei da dud Breiz a ve great skiant ar re baour-ze, — ho skiant ho-unan marteze, piou a c’hoar, — dastumet a c’hreunennou enn amzer gwechall, hag eunn dra fall e ve, pa’z eo bet mad, gweach a zo bet, da derri nerz poan ar re goz, da lakaat d’ezho dudi war ho foan, evel bleun war ann drein ? Perak ivez ne ve ket ker koulz ar gwirionesiou-ze d’e-omp-ni holl, tud a Vreiz, ha ma c’hellont beza d’ann dud euz ar broiou all ?\nEvit kement-se eo em beuz great ann tamm labour-ma, em beuz pennaouet gwirionez ama, kelenn aze, diwar eunn ero hag a zo stank war-n-ezhi c’hoaz kaeroc’h gwirionesiou all da vedi a-strop, mar ho deuz c’hoant, d’ar re a zo gwisiekoc’h ha kalounekoc’h evid-oun.\nLabouromp ha lakeomp hor poan,\nFounnuz ann traou da bep-unan.\nMiz Kerzu 1868.\nA-greiz ma’z omp euruz eo krena ar muia,\nHag e-kreiz hor poaniou kaout ar fisianz vrasa.\nAliez (eul lezenn eo) ema ann drouk, ar mad\nO sevel harp-oc’h-harp er bed, evel er prad.\nAnaoudek, lavarit ar mad zo gret d’e-hoc’h,\nHag ankounac’hait krenn kement tra vad a reoc’h.\nAnn anaoun truezuz a c’houlen pedennou,\nHa ieod hep-ken a bleg da glevet he glemmou.\nAoun a zo da vervel ; deisiadet anu ankou,\nGwelloc’h evit krena ober madoberou.\nAnkounac’haat krenn a-wechou n’eo ket fall,\nHag aliez kalz gwelloc’h beza bouzar ha dall.\nAoun zo rak brezeller, euz ar fur e rear stad,\nHa den ne d-eo karet, ma ne ra ket a-vad.\nAnn amzer ia war nij a gas gant-han pep tra,\nNemet ar mad zo great ne choum hep distaga.\nAnn amzer ia enn dro, n’ema gant den e-bed ;\nEvel-d-han kerent zo ha kalz a vignouned.\nAnn Aotrou Doue zo mad, ne d’eo ket marc’hadour,\nNe werz ar mad a ra d’ar pinvidik, d’ar paour.\nAnn den a harp ann den, ha Doue harp pep-unan :\nAnez, ne ve er bed nemet anken ha poan.\nAnn den a wel he skeud dre lugern ann dour doun ;\nKaera mellezour zo, eo kaloun d’eur galoun\nAnn den didroidell, leal ha fur hag a-benn\nA gav ann tu atao da gaout poell d’he gudenn.\nAnn den gant he galoun a vez blonset gwasa ;\nAerik maget re-vad a deu ann aer vrasa.\nAnn den zo he-unan n’eo ket eunn hanter-den ;\nGant ann distera stok, ma kouezet oc’h torgenn.\nAnn den drouk d’ar re all, d’ezhan zo kizidik ;\nDoue eunn deiz, pa dizo, skoi war he wiridik.\nAnn den ne gav er bed na didorr, na diskuiz,\nNemet er Baradoz, pa c’houlaouo ann deiz.\nAnn den zo drouk atao ne raio ket a vad ;\nPa dregern ar gurun, ann heol guz he lagad.\nAnn dour a voug ann tan, aluzenn, ar pec’hed ;\nDoue da zigoll pep mad a gav ann deiz zo red.\nAnn drouk a noaz atao : ann amzer her golo,\nHa, war-benn eur mare, goude hen dizolo.\nN’ho deuz ezomm a Zoue, ema gant-ho he stur,\nHag e c’hellont ober ’vel ma tro enn ho fenn ;\nAnn hini a weler o tec’het rak ar varn,\nA zo louz he ene, mar d-eo neat he zaouarn.\nAnn hini zo karet ar gwella da bried,\nMar d-eo fur, oberiant, eeun hag eaz he spered.\nAnn holl, bihan ha braz, a c’hell paka spered,\nHa dibaot eo kaout skiant, dre boan ma n’eo prenet.\nAnn ozac’h, e pep tra, a dle bemdez skouer vad,\nD’he c’hrek, d’he vugale, penn-tiegez d’he diad.\nArabad eo kredi kement tra a glever :\nDibaot ar wirionez ha stank eo ar gevier.\nArabad kaout abek e persiou ar re all,\nEun aoun na ve kavet enn-omp gwaz da damall.\nA-raok lenn enn envou, sell e-kreiz da galoun ;\nEno dall ar stered gant tarsiou ar mor doun.\nA-raok alia, roit skouer d’ho map ha d’ho mignoun,\nHa neuze ho komzou a vroudo ho c’haloun.\nA-raok staga gant-hi, gwelit pe labour zo,\nRak goude kaout re vec’h, divezad e vezo.\nAr barner ne dle barn gant eul lezenn zisleal ;\nAl lezenn gwall-gazek a dlefe kaout eunn hual.\nAr fur a vag he gorf gant bara zeac’h, dour red,\nA c’holo he furnez gant mantell ar iec’hed.\nAr galoun en em drec’h a ra ar pez a gar,\nAr pez a ra zo mad, mad ar pez a lavar.\nGant Doue ma dindan loc’h ; lestr distur zo kollet.\nAr furnez hag ar skiant da verc’h a ro pried,\nAour hag arc’hant eur mestr hep kaloun, na spered.\nAr gwenan zastum mel, ar paour aluzennou ;\nRoit aluzenn d’ar paour, da gaout mel en envou.\nArc’hant a dalv arc’hant, ne dalv ket kalz a dra ;\nAr re vad, pa vent paour, ar re binvidika.\nAr garantez, ’vel Doue, a zo hirr ha paduz ;\nAr paour, ar pinvidik zo ganet da vervel ;\nA-zirak ann ankou, den ne d-eo dishevel.\nAr paour a zo noaz-beo ha gant naoun du a c’hlaour :\nPinvidik, m’ho peuz feiz, gwiskit, magit ar paour.\nAr pez zo gwir ha leal a zo mad da c’houlenn,\nGoulenn eunn dra zisleal ziskouez eo fall ann den.\nAr pez en deuz ezomm bemdez zo roet d’ann den,\nPerak eo diez d’ezhan choum war ann aroudenn ?\nAr pez zo re zo fall : al lestr zo re garget,\nPa na ve hirr ann treiz, a ia buan d’ar weled.\nAr pinvidik, ar paour, ann den dister ha braz\nA rank mont d’ar maro, dre boaniou zo divlaz.\nAr re fall zo euruz a laka ar re vad\nDa c’hortoz deiz ar varn, o tenna huanad.\nAr re laka ann den ganet a-wenn chatal\nNe lavaront kalz gaou ; tostik int kevatal.\nAr re vad vev laouen ann eil gant egile,\nAr peoc’h etre tud fall padout pell ne c’hellfe.\nAvel pep tra er bed : ann den fur a gavo,\nEvit beza euruz, eo karet gwella zo.\nAr vugale a dle karet ho mamm, ho zad ;\nDiskouez da Zoue, d’ar bed ho deuz eur galoun vad.\nAr vuez a zo berr, breskoc’h ne deuz netra :\nO c’hortoz tra eunn all e varver da genta.\nAbaoe deac’h ar vad zo great,\nHag hirio eo ankounac’heat.\nAbred eo great,\nMar d-eo great mad.\nA-greiz kaloun eo d’id poania\nHag ann env a deui d’as skoasia.\nAliez eo mad beza trec’het,\nDiwar drec’hi pa deu pec’hed.\nAl leoriou braz zo martezeou,\nAl leoriou bihan, gwirionesiou.\nAluzenn c’hreat d’eur galoun baour\nA ro karantez e-leac’h aour.\nAnn aour melenn a vez rannet,\nHag ar garantez ne vez ket.\nAonik ann den n’eo ket dibec’h,\nWar-benn mervel skanvait ho pec’h.\nAnez ar gwin hag ar merc’hed\nNe ve ket kalz a drouz er bed.\nAnez kaout feiz ne c’hellfe den\nHarpa oc’h poan nag oc’h anken.\nAnez kaout skiant Doue da genta,\nGwiziegez all ne d-eo netra.\nAnez eur vamm, ne c’hell bugel\nDont war ar bed, oc’h poan herzel.\nAnez labourat, brec’h didorr ;\nKristen didalvez, feiz toc’hor.\nAnez labour prezeg aner,\nKenta prezeg a zo ober.\nAnn deiz hirio a dalv bepred\nMui eget ann deiz tremenet.\nAnn deiz hirio a dle kelenn,\nD’ann deiz warc’hoaz rei gourc’hemenn.\nAnn dantelez hag ar merc’hed\nOc’h skeud al loar zo kaer meurbed.\nAnn deiz hirio gweach a zigas\nEunn dra hag a ia gant warc’hoaz.\nAnn den a dosta ouz he vez,\nDre ma kouez enn-han he dud nez.\nAnn den a gomz, al loen zo mud ;\nDioc’h m’ho deuz skiant anaout ann dud.\nAnn den a lenv, ’r hugel a c’hoarz,\nD’ezho ho-daou e kan ar barz.\nAnn den a ra vad endra c’hell\nNe vo ket drouk d’ezhan mervel.\nAnn den a red warlerc’h brud vad,\nHag oc’h torgenn gouez pep kammad.\nAnn den euruz ne glev bepred\nKlemmou ar re a zo doaniet.\nAnn den iaouank, dre labourat,\nN’en devez naoun, deut war ann oad.\nAnn den iaouank enn diegi\nA zastum poan, war-benn kosni.\nAnn den dioc’h he c’hoant a c’houlen,\nHa Doue a ro ar mad hep-ken.\nAnn den mad n’eo anavezet,\nAr vad a ra a zo kuzet.\nAnn den n’en deuz tra da ober\nNe c’hoar petra dalv ann amzer.\nAnn den n’en deuz kreden, na feiz,\nNe zalc’h da lezenn, na da reiz.\nAnn den netra zo dreist netra,\nKen huel a Doue dreist ar bed-ma.\nAnn den d’ann den a ra brezell,\nUnan sidan, ann eil sparfell.\nAnn den zo fall a daol bepred\nWar gein he nesa he bec’hed.\nAnn den zo drouk a goll he benn,\nEul loen diskiant n’eo ket eunn den.\nAnn didalvez ne ve enouet,\nMa labourfe evel m’eo red.\nAnn didalvez n’en deuz amzer,\nGant ar c’hoant en deuz da ober.\nAnn dillad kaer, ann dantelez\nNe guzont dibaot santelez.\nZo ar gwella kristen a zo.\nAnn drouk a reomp d’ar re vihan\nA gouez war hor penn hon-unan.\nAnn dud a zo a galoun vad\nA zo laouen, euruz ho stad.\nAnn dud ho deuz furnez ha skiant\nD’ober pep mad a gav atant.\nAnn dud wella vez dispennet,\nHag ar frouez mad prenvedet.\nAnn env a c’hlep pep bro er goanv,\nE leac’h ma karr e c’hlep enn hanv.\nAnn hini n’eo anavezet\nZo eurusoc’h ’vit den brudet.\nAnn hini ra hervez a dle\nA gousk dispount en he wele.\nAnn naoun du a zo dishegar,\nAr c’hof ilboed a zo bouzar.\nAnn nep a bren ar pez na c’hell,\nA werz goude ar pez na fell.\nAnn neb a red warlerc’h diou c’had,\nA lost hini ne bak pouchad.\nAnn nep ne ra eunn dra, pa c’hell,\nA ra ken nebeud all, pa fell.\nAnn oad a guz gwall-dechou zo,\nGwall-dechou all a zizolo.\nArabad rei skouarn da zelaou\nKement a damall ann teodou.\nA-raok ann drouk eo bet ar mad,\nDoue gant-ho a gompez he c’hrad.\nA-raok meuli, tamall,\nGwelit hag ez eo leal.\nA-raok samma, poezit ar bec’h ;\nPe sammet, dougit-hen dinec’h.\nAr boan genta, ar boan vrasa,\nA-berz mignoun ann doaniusa.\nAr bed a dro, ann den ive,\nAnn eil a ia d’heul egile.\nAr boan vrasa eo poan c’houzoug\nDa nep a zo bet oc’h ar grouk.\nAr bugel zrevez ar re goz\nNe d-aio ket d’ar Baradoz.\nAr fur a glask, ar bobl a varn,\nHo daou int laoniet enn ho starn.\nAr falla lakez zo er vro\nZo eur pabor, war he veno.\nAr galoun e deuz he lavar,\nHag ar genou he dislavar.\nAr galoun vad zo pinvidik,\nNerz a zigas d’ar reuzeudik.\nAr garantez, ar gourc’hemenn\nA zo enn-han ann holl lezenn.\nAr garantez, d’en em vaga,\nRank kaout ouspenn dour ha bara.\nAr garantez, dre ma kosa,\n’Vel gwin mad, ia gwelloc’h gwella.\nAr garantez laka hevel\nRoue ha tiek, mestr ha mevel.\nAr garantez zo d’ar gened,\nEvel gliz ann hanv d’ar boked.\nAr gened zo war-lerc’h ar mad,\nKeid ha ki kamm warlerc’h eur c’had.\nAr gwella bara da zibri,\nAr gwella tra enn tiegez,\nA zo eur c’hrek leun a furnez.\nAr c’hrek a gar pe a gasa,\nHa da garet zo ar wella.\nAr c’hrek e poan zo o c’henel,\nDioc’h kaloun Doue great mamm bugel,\nA beur-c’hra kaer labour ann Ee :\nEnn eur c’horf tigas eunn ene.\nArc’hant zo gant poan gounezet\nNe dle beza gwall-zispignet.\nAr c’horf heb boed, ar rod heb ael,\nEne hep mad ne d-eont a-bell.\nAr c’hosa den zo bet biskoaz,\nOber he dalarou rankaz.\nAr c’hristen ne dle kasaat,\nPa’z eo en em garet ker mad.\nAr mad kuzet zo ar gwella,\nEul lagad zo a well pep tra.\nAr map a gar he vamm he dad\nA vezo benniget he diad.\nAr pez a roer ne d-eo netra,\nAnn doare da rei ar gwella.\nAr pez zo bet digant eunn all,\nNe vez prizet hervez a dal.\nAr re a gar moged ar bed\nN’int ket ar wella mignouned.\nAr re zo braz a gar moged,\nNemet moged ho eurusded.\nAr re vihan, koz ribitaill,\nDouzer a-dal al lost d’ar baill.\nAr wir garantez zo eunn tan\nHa ne c’hell beva he-unan.\nAr wirionez zo eur c’hrisienn\nWar-n-hi e Breiz pep kan-awenn.\nAr wirionez anavezet\nA laka ar gaou da dec’het.\nAr vignouned ne roont ket,\nEtre-z-ho pep tra zo rannet.\nA-vihanik ober ar mad\nA zigas nerz da gosaat.\nAr vuez vad a bad atao,\nAr vuez fall a baouezo.\nBeza euruz bepred o vont war ar bed-ma,\nZo da vont d’ar bed-all eunn hent ar re falla.\nBeza foran pe biz war madou ar bed-ma\nZo daou dra fall d’ann den ; mont dre greiz eo d’ez-han.\nBeza mad dirak Doue zo kaout eur gurunenn\nA strink, evel ann heol, diout-hi sklerijenn.\nBeva fall ha komz mad zo beza bleiz hag oan,\nDaou loen a ve heuzuz, ma vent ganet unan.\nBeva hep kalz madou d’ann den fur a zo eaz ;\nGant ar hed en he ialc’h, ann den piz zo paour keaz.\nBezit gwirion atao, bezit ar pez ma’z oc’h,\nNe vo tro ken aliez da damall ac’hanoc’h.\nBezit mad oc’h ann holl : ne deuz den heb he bleg ;\nLestr ar fur ia d’ar porz enep mor ha kerrek.\nBezit sioul, hegarad, karit mad ho mignoun,\nMadelez gwella zo da staga diou galoun.\nBezit truez oc’h ar paour, selaouit-hen pa glemm,\nEtre-z-han, etre-z-oc’h, perak kement a gemm ?\nBraz eo koll ann hano, brasoc’h koll ann ene ;\nBrud ar bed zo avel a bella dioud ann Ee.\nBrud vad etouez ann dud a dalv ous-penn madou,\nBrud vad n’eo madelez a gerz toull he boutou.\nBarner a zidamall torfed\nZo he-unan en em varnet.\nBennoz ann tad zo diazez\nTi bugale ar garantez.\nBet eo ar varn, deut eo d’ar gear\nIann diroched ha Per diloar.\nBeza, beva e Doue hep-ken\nA zo hevel da eur c’hristen.\nBeza euruz zo beza mad,\nKaout madelez a zo ebad.\nBeza paour ne d-eo ket pec’hed,\nEvelato gwelloc’h tec’het.\nBeza pinvidik n’eo netra,\nBeza euruz zo ar gwella.\nBezit atao mignoun ho krek,\nHa gwistignit mad ho kazek.\nBeva er-vad a zo kals gwell,\nEvit na d-eo klask beva pell.\nBeva zo mad, beva zo red,\nLarda diegi zo pec’hed.\nBiskoaz louarn ne d’eo bet paket\nHe lost diou wech enn eur griped.\nBrud ar bed ne ve rouanez,\nMar gellfe komz ar wirionez.\nBugale Doue a dle bepred,\nEvel breudeur, en em garet.\nBugel euruz gar mamm ha tad,\nEuruz e vo, mar bez den mad.\nBugel moumoun, bugel kollet,\nMagadenn, da veza krouget.\nBugel zo glan he iaouankiz\nA vezo mad ha den eunn deiz.\nKaeroc’h eo al labour eget na d-eo komzou ;\nHep al labour, ar boed zo divlaz d’ar genou.\nKaon a zo da wechall, brema a c’hor enkrez,\nDoue a ra mad pep deiz ; Doue zo hevel bemdez.\nKaout aked a bep tra ha labourat bemdez,\nA dorr nerz poan ann den hag a gresk he furnez.\nKaout damant da dud fall ne dle lezenn e-bed,\nAnez, ar re zo mad n’hellfent beva er bed.\nKaout diskred war ann holl a laka reuzeudik,\nEunn den zo mad ha leal ne d-eo ket diskredik.\nKaout dismeganz aliez a laka damanti,\nMar sko iud eur vaz dall, ar c’hi a lamm gant-hi.\nKaout fisianz enn amzer zo red eunn nez-damant ;\nC’hoarzin ra ann den koz ; ouela, ann den iaouank.\nKaret, ael braz ar bed harp e Doue e pep penn ;\nKaret laka unan : Doue tri, daou bried den.\nKaret, karet zo mad, choum hep karet c’houero ;\nAr galoun ne gar ket zo eur galoun varo.\nKaret mad eo gant Doue, gant ar vamm he ganaz,\nAr verc’h, koulm venniget, da gaout ar barz a deuaz.\nKarit, karit ann holl ; en em garit goude,\nHa mar d-oc’h mad, ho poan a vezo skanv neuze.\nSkiant ann den zo ken teo m’en deuz beac’h o welet\nKemerit da bried ann dosta d’ho kaloun,\nSellit oc’h ar furnez, list ar madou difoun.\nKenta ha diveza, Doue zo o ren ar bed ;\nKement zo her lavar, ’met ann den hep spered.\nKenta zo eo tevel, ha tevel c’hoaz goude ;\nAr prezeg mad hep-ken a zo karet gant Doue.\nKer koulz koz ha iaouank, ann holl varv gant anken ;\nNe varv ket re abred nep a varv gwir gristen.\nKoant ha fur, ar verc’h paour zo choumet dizemez ;\nBotez frikel arc’hant e deuz kavet parez.\nKollet he feiz gant-han petra choum gant ann den ?\nEur galoun enn he greiz da zistrei da gristen.\nKomzou mad daou bried ho lak euruz bemdez,\nRendael evit netra a voug pep karantez.\nKorf ann den zo loen fall, he ene zo eunn eal ;\nPa vale al labouz, ann den dlefe nijal.\nKoulz paour ha pinvidik, klaskit eur gwir vignoun,\nHa pa vezo kavet, dalc’hit mad d’he galoun.\nKrenit rak ar pec’hed hep kaout aoun da vervel,\nMervel a laz ar boan, pec’hi n’eo ket hevel.\nKristen ne dle tenna lagad evit lagad ;\nGwella zo da ober eo kas ann drouk da vad.\nKuzet eo er girin koz traou zo bet gwechall ;\nO furguta enn-han e vez klevet c’houez fall.\nKuzit oc’h ho mignoun ar vez zo dirak Doue,\nAnez ho tamallfe gant rebech hoc’h ene.\nKaera a zo eo al lagad,\nPa vez digor war galoun vad.\nKaera kanaouenn zo er bed\nA zo mouez ar muia-karet.\nKaera gounid d’ann den er bed\nZo karet Doue, beza karet.\nKaer ho pezo, einigou keiz,\nKaout abek mad, ar bleiz zo bleiz.\nKaer zo deski ha klask kelenn,\nNe weler ket furoc’h ann den.\nKaer zo tec’het a-raok ar boan,\nAr bleiz en em gav gant ann oan.\nKaloun ar c’hrek zo eunn delenn\nHag a zoun kaer, pa gar eunn den.\nKaloun a-walc’h en deuz er bed,\nAnn nep a ra ar mad bepred.\nKaloun ne c’hell choum hep karet,\nAliez er bed zo glac’haret.\nKaloun oc’h kaloun zo dinec’h,\nNep zo karet ne ankounec’h.\nKaloun vad a zo gwall-gaset\nDreist pep kaloun zo glac’haret.\nKalz a dud zo ne vent difeiz,\nMa ve kalounou enn ho c’hreiz.\nKant mignoun ne dalont unan,\nEme ann durzunel vihan.\nKaout ar peoc’h a zo eur goudor,\nGouzanv ar boan zo eunn didorr.\nKaout eunn dro vad d’ober eunn dra\nNe c’houlen choum da varc’hata.\nKaout poan a-wechou a zo mad\nDa zigeri ann daoulagad.\nKaoul lez-vamm vad ne ve ket diez,\nMa ve kristen ann holl gragez.\nKarantez a walc’h ar pec’hed,\nA galoun Doue eo diredet.\nKarantez Doue e-kreiz eunn den\nA c’houlaou enn-han sklerijenn.\nKarantez n’eo stag oc’h furnez,\nNe bado ous-penn eunn dervez.\nKaret ann holl a dle pep den,\nA-walc’h eur mignoun mad hep-ken.\nKaret ann holl ha labourat\nA laka euruz e pep stad.\nKaret arc’hant voug peur-liesa\nPep karantez oc’h ann nesa.\nKaret iaouank zo levenez ;\nDeut koz, ar wella karantez.\nKarga ar bed euz a voged,\nNe gresk da zen he eurusded.\nKaromp ann holl hervez Doue,\nHor mignouned leiz hon ene.\nKas da goll enor ann nesa\nA zo gwassoc’h ’vit he laza.\nKas da zoktor rear eunn azen,\nHa digas skiant ne rear d’ann den.\nKatel geiel, hinkin Anna\nA dro ho zeod da zibuna.\nKastiz a zo hep karantez\nA laka drouk ’leac’h madelez.\nKastiz, boed ha deskadurez,\nTri dra red da vugel bemdez.\nKelenn hadet war bep skouer vad.\nA zigas founnuz ann drevad.\nKement a rear a vez gwelet,\nLemm al lagad zo o sellet.\nKement a rear hervez pep mad,\nGant heol ann env a vez sklereat.\nKement tra zo ous-penn zo red,\nNe dlefe kaout perc’hen e-bed.\nKenta a zo, a-raok prezeg,\nRei skouer vad ha komz brezounek.\nKenteliet mad enn he gavel,\nAnn den zistroi fur da vervel.\nKer ar bara,\nPa na vez tra.\nKerez war ar meaz,\nHag e kear piz glaz.\nKik hag eskern, fank ha bouillen,\nPenn, kil ha troad, setu ann den !\nKlask tizout huel a ra ’r galoun,\nHag ann divreac’h ne choumont sounn.\nKleze ar c’hrek a zo he zeod,\nwar-n-han n’eo stank, na rouez ar ieod.\nKolo ar paour zo gwele mad,\nPa na vir out-han da roc’hat.\nKoll hrud vad o c’hounid eunn dra\nA zo eur c’holl ar re vrasa.\nKoll eur mignoun ar c’holl brasa,\nAr bed a ia falloc’h-falla.\nKoll levenez a zo eur vad,\nPa’z a gant koll poan a zruillad.\nKomzou ann den koz a gelenn,\nD’ar re iaouank zo gourc’hemenn.\nKouezet eo bet war greiz he gein\nHa torret he fri oc’h ar vein.\nKoulz ar vevenn hag ar mezer\nEnn den zo fur e peb amzer.\nKoulz eo eul laer hag eur gaouiad,\nBreudeur int a-berz mamm ha tad.\nKoulz gwir ha gaou, ne garer ket\nDirak perc’hen ho lavaret.\nKre he vellou, eaz eo d’ann den\nTerri ode war bep lezenn.\nKristen a varv a galoun vad,\nA-zirak Doue zo dreist Zokrat.\nDa bep den he labour, da hep deiz he drevel,\nEvit mad ar bed holl n’euz daou a ve hevel.\nDa bep klenved he boan, da bep poan he louzou ;\nDarn louzeier a zo gwaz evit klenvejou.\nDalc’h da galoun izel ha kar ar wirionez,\nLabour endra c’helli hag es po levenez.\nDalc’hit ho kevenneien, dispignit pa vez red,\nAnn arc’hant hag ar skiant gant poan vez dastumet.\nDalc’hit sioul ho spered war gement a glevoc’h ;\nHe gomzou c’holo ’nn den, hen dizolo gwelloc’h.\nDa ziwall hano kaer ha hrud ne d-eo laeret,\nLabourat hep distag, ober mad a zo red.\nDeskit a-vihanik labourat dioc’h ho stad ;\nGwelloc’h evit madou, labour atao a bad.\nDeskit gant ar re vad rei kelenn d’ar re fall,\nHa diwar eunn hadenn c’houi ho pezo kant all.\nDeskomp dioc’h ar re-all beva e peb amzer :\nAnn drouk zo da dec’het, ar mad zo da ober.\nDibaot eo ann eured na bennask er speurenn\nAr sidan oc’h sparfel, ann dudi oc’h anken.\nDindan dourn ann Aotrou eo red d’ann den plega,\nEasoc’h a-ze, ma kar, e vo d’ezhan beva.\nDioc’h ar mestr ar mevell, dioc’h ar vestrez ar plac’h ;\nLost ar c’hi a fistoul, paour keaz, digor da zac’h !\nDister dra eunn den rok ha pa ve Impalaer,\nGwelloc’h kaloun izel eur paour keaz zo glaouaer.\nDiwallit oc’h ann drouk zo gan-hoc’h tamallet,\nEnn aoun rak dismeganz, enn-hoc’h ma ve kavet.\nDiwallit oc’h meuler : gant ar c’han ar c’haera\nEo e vez al labouz kaouedet ar gwella.\nDiwar-benn traou dister vez trouz er bed aliez,\nD’eur spered drouk eo diez gwelet ar wirionez.\nD’ober eunn dro er bed eo digaset ann den,\nGant peadra a-walc’h da baea he skoden.\nDoue a ro war ar bed galloud da dud a zo,\nEvit ma tamantint, pa vezo great ho zro.\nDre lenn kalz, na zeskit nemet ar pez zo mad ;\nNemet mel ar boked gwenanen ne zibab.\nDre ma teu lard ar c’horf, teu pounner ar spered ;\nAnn dud ne dlefent ket beva evel loened.\nDre studia, oc’h gwisiek, bezit mad-mad ouc’h penn ;\nGwisiegez dle kreski madelez e pep den.\nD’ann den dislountrek, klanv, n’euz louzou mad e-bed ;\nPa varvo, e vezo pare dioc’h he glenved.\nD’ann den drouk e vioc’h treac’h, mar d-oc’h sioul, hegarad ;\nDreist ar raoskl o plega, gwez braz dorr gant barrad.\nDaou bried vo euruz, m’ar d-int daou spered eaz ;\nEn em garet a raint noz-deiz enn ti, er meaz.\nDarn gwirionesiou zo hevel oc’h madigou ;\nKer koulz int d’ar re goz ha d’ar vugaleigou.\nDel unan zo gwelloc’h evit daou as pezo ;\nDigarez dastum teil : lorc’h, brud vad, pe leve,\nAnn dud, kalz anezho, gas da goll ho ene.\nDioc’h klemmou ne zistag nemet nec’h, poan spered ;\nGwelloc’h eo labourat evit gounid ar boed.\nDiou skeul a gas d’an env euz ar bed kristenien :\nUnan ann aluzen, hag ann eil ar bedenn.\nDre gastiza, den leal a zigaso ar peoc’h ;\nGoude tan ha kurun, heol Doue a bar skleroc’h.\nDa bep pec’hed red trugarez,\nEvel he boan da bep dervez.\nDa bep sant he c’houlou\nPa bare klenvejou.\nDa dad re biz, map re foran,\nPaoura vezo he vap bihan.\nDa eunn den fall rei meuleudi,\nOc’h ar re vad zo strinka pri.\nDa eunn den zo lemm he spered\nEur c’hrek a skiant gwella zo red.\nDa lagad Doue a wel pep tra\nBet, a vezo a zo brema.\nDa lestr zo digoret\nN’euz avel vad e-bed.\nDalc’h da zaouarn, da zaoulagad,\nDalc’h da galoun war ann hent mad.\nDalc’hit marc’h lard enn he speurenn,\nPe m’her laoskit, hualit-hen krenn.\nDa c’hrek da vignoun, va den mad,\nNa lavar ger, ma n’eo deread.\nDa c’hrek iaouank bara boug-poaz,\nHa kreun-mean da zent koz he goaz.\nDa c’hrek vad gwella gwisiegez\nZo gouzout ren he ziegez.\nDaou lestr dindan loc’h eur mor doun,\nSpered ann den hag he galoun.\nDarbar ann den, e peb amzer,\nZo kaout ar mad hag hen ober.\nDarn a ouel ha darn all a gan ;\nAr bed a zo dudi ha poan.\nDarn zo tud fur dioc’h ho gwelet,\nHa tud diskiant anavezet.\nD’ar vugale gwella madou\nZo oberou mad ho zadou.\nDastum nerz a rank ann ene,\n’Vit mont diwar ar bed d’ann Ee.\nDa zont da gaout he vugale,\nPa vez pedet, Doue ne zale.\nDoue ro neudenn.\nDebr bara endra bad,\nHa na ef gwin a vozad.\nDen a c’haoliad war rogentez,\nKornandounik war eur menez.\nDen digaloun ha pinvidik\nNe dalv eunn den mad, reuzeudik.\nDen diskaret ne dle mervel,\nDourn Doue a astenn d’he zevel.\nDen ne gredo komzou genou\nNe deu anezhan nemet gaou.\nDen touellet gant ar merc’hed\nNe gavo peoc’h nag ehan er bed.\nD’he fleg e teu ar wezenn gamm,\nHag ann den fall ive d’he lamm.\nDeskadurez da vugale\nA zo gwelloc’h evit leve.\nDeski ar mad zo da genta ;\nOber, ann eil, ann diveza.\nDibaot ar zac’h na rank frega,\nPa vez bet Paol oc’h he garga.\nDibaot kaloun a glev laouen\nHe gwirionez e daou c’her krenn.\nDibaot eo ann den na fazi ;\nAnn diskiant ne heuill neb ali.\nDibaot lezenn na ve war-n-hi\nKorvigell gamm ann den o trei.\nDibaot ozac’h fur ha grek vad\nNa zao huanad en ho frad.\nDidamall e kavomp\nFaziou neb a garomp.\nDiesa tra zo d’ar spered\nKaout gwirionez ha lealded.\nDigaloun eo neb en em laz ;\nDre labourat, poan n’eo divlaz.\nDigant selaou, kent lavaret,\nEo deski tevel, pa vez red.\nDigernez eo oud he groc’hen,\nMad oc’h ann holl eur gwir gristen.\nDiod a zizac’h ar pez a c’hoar,\nAr fur a c’hed, ger ne lavar.\nDioc’h ar bedenn, ann aluzenn,\nEc’h anavezer eur c’hristen.\nDioc’h a reoc’h d’ar re all,\nA c’hellit da c’hedal.\nDioc’h ar galoun komz ar genou,\n’Met mad e kavfe laret gaou.\nDioc’h al labour a reont pep deiz,\nTeu nec’h pe zudi d’ann dud keiz.\nDioc’h al labourou diveza,\nE vez barnet ar re genta.\nDioc’h ar mare, ez eo deread\nGouzout tevel pe brezeg mad.\nDioc’h ar vamm kemerit ar verc’h,\nEvit n’ho pezo keuz war-lerc’h.\nDioc’h he labour,\nDioc’h pep troad n’eo mad pep botez,\nNa da pep goaz mad pep maouez.\nDiou galoun c’hell karet a bell ;\nPa vezont tost, e karont gwell.\nDiou galoun unan a dalv dek,\nAr bed a loc’hfent kalounek.\nDiou c’hoar : levenez, eurusded\nNe choumont pell gant den er bed.\nDiou galoun vad hag en em gar,\nHep karet doue n’emint war zouar.\nDiou wirionez enn eur gichen,\nHag hi ve gaou ann eil d’e-ben ?\nDisk ha poesiou, ma n’int ket leal,\nZaono marc’hadour er bed all.\nDiskouarn ar bobl ne glevont mad,\nNe wel berad he zaoulagad.\nDirak Doue, ar bihana tra,\nA zo kement hag ar brasa.\nDistro da vignoun dioc’h pep drouk,\nEvel da c’houzoug dioc’h ar grouk.\nDivergli ra ann houarn enn tan ;\nAnn den n’eo den, anez kaout poan.\nDiwar eunn trouz ann distera,\nE teu aliez ann drouk gwasa.\nDiwar c’hoari eo arabad\nOber goab euz eur mignoun mad.\nDizanaoudek zo digaloun ;\nNe deuz ket daou falloc’h mignoun.\nDoue a lavar d’he vugale\nDougenn beac’h ann eil egile.\nDoue a loc’h eaz kaloun ann den,\nEvel al lano er gourlenn.\nDoue a reaz labour pep devez,\nEtre ’r beure hag ar pardaez.\nDoue bepred ra ho tiwallo\nDioc’h kik ejenn sall hep sezo,\nDioc’h eur mevel hag ho laero,\nHa dioc’h eur c’hrek en em ginklo !\nDoue a zistro out-han ann den,\nO skei enn he galoun anken.\nDoujanz Doue ar gwella zo\nDa drec’hi ’r boan, bete ’r maro.\nDoujanz Doue a zigor furnez,\nHag eienen dour ar vuez.\nDre glask pignat re huel,\nE kouezer re izel.\nDre glevet prezeg, e tesker ;\nHa dre zenti, e kelenner.\nDre hada ’r mad e park ar bed,\nDa vare ’nn eost vez puill ann ed.\nDre he gorn stager ann ejenn,\nHa diwar-bouez he deod ann den\nE teu kaout.\nDreist ar gwir neb a gar lammet,\nGant lezennou ne vez dalc’het.\nDreist ar prezeg, petra ve gwell ?\nGoude tevel, tevel, tevel.\nDre welet peger kaer ar bed,\nPiou ar spered e Doue na gred ?\nDrouk zo enn-hoc’h, den kounnaret :\nBag gant kaouad vez diwernet.\nE leac’h karet he vro, nep a deu d’he zamall,\nBiskoaz ne zenaz mamm ; ar vro zo eur vamm all.\nEeun pe gamm, hag hi moan, skeud e deuz eur vlevenn ;\nLagad Doue zo digor e-kreiz kaloun ann den.\nEnn noaz omp deut er bed, enn noaz ez aimp er bez ;\nHag a boan d’eur galoun a zo stag oc’h danvez !\nE-pad ann noz tenval, e-kreiz ann amc’houlou,\nEo e lugern kaera eunn darn gwirionesiou.\nEr bed ne glever ken nemet ar re zo fall\nO kaout abek bemdez, o tamall ar re all.\nEr bed n’euz kalz a dra iafe gwelloc’h-gwella ;\nAr paour deut pinvidik, pinvidik a falla.\nEtre daou-benn ar bed ema ’r maro, tud keiz,\nDa dec’het diout-han, Doue a zo ann hent kreiz.\nEunn den zo aketuz, gwisiek, fur, oberiant,\nA gavo e pep bro boed, enor hag arc’hant.\nEur c’hrek koant, lezirek, azez war he c’hador ;\nHe zi, mez he welet, d’ann holl a zo digor.\n« Eur c’hrek zo aketuz, enn he zi a lugern ;\nGadalez louz, hudur, zo brein mel he eskern.\nEur mignoun d’he vignoun kement zo a rofe ;\nDiframma he galoun euz he greiz a rafe.\nEur roue, eunn impalaer a zo kik ha kroc’hen,\nBarnet, goude genel, da vervel ’vel pep den.\nEur verc’h e deuz gened mar d-eo fur, mar d-eo mad,\nMar e deuz doujanz Doue ha ma kar labourat.\nEuruz eo nep a gar, euruz pa vez karet ;\nDa baea karantez, karantez a zo red.\nEuruz nep a c’hell kaout oc’h ann daol eured\nEur vamm d’he vugale, ha d’ezhan gwir bried.\nEvesait na gollfac’h ar madou ho peuz bet ;\nO c’hober vad gant-ho, ne d-eont war goll nepred.\nEvit anaout ann nerz eo mad diouer eunn dra ;\nNe d-eo ket al lountrek a zo ann den kreva.\nEvit ar mad a rit, ma ne gavit mignoun,\nDoue ho kwel hag ho kar ; a-walc’h he galoun.\nEvit beza hevel dreist pep tra oc’h Jezuz,\nBeza gwirion zo red, habask, karantezuz.\nEuz ann drouk, euz ar mad en deuz he lod pep den ;\nDioc’h he c’hloan e ro Doue d’ann oan heol pe ienien.\nEunn ali mad ha fur a zo mad da heuilla ;\nN’eo ket ar mestr atao eo a gelen gwella.\nEur c’hreg fur, eur c’hrek vad e dle beza karet,\nHa pa gomz e ve fall, ma na ve selaouet.\nEvit beza den mad, heuillit lezenn ho Toue ;\nNa garit traou ar bed, traou a goll ann ene.\nEunn den piz a ra vad goude ma vez maro,\nGoulenn ma vevo pell n’eo fall evelato.\nEvit-han da gaout drein e karer ar boked ;\nKarantez Doue hep-ken n’euz out-hi drean e-bed.\nEunn dra zister zo roet rak-tal m’eo goulennet,\nA dalv daou venez aour euz ann env diskennet.\nEur c’hrek zo fur ha mad, enn eur zenti bepred,\nA ra evel a gar hag a ren he fried.\nEur c’hrek zo o ouela, ma n’eo ket eur c’hrek vad,\nA strink gant he daelou gevier dre bep lagad.\nEur gouli war ar c’horf a zo eaz da barea,\nHag eunn ene blonset, diez da zivrondua.\nEunn den hag a zo fur a gerz war-zu pep mad,\nHe skiant atao a dro war-zu dont hegarad.\nEvel d’hoc’h hoc’h-unan grit ive d’ar re all ;\nGant Doue e vezoc’h mad, gant ann dud mar d-oc’h fall.\nE-kever ar poaniou a zigas rann-galoun,\nHini n’eo ken doaniuz ha ouela eur mignoun.\nE liorz ar bed poaniuz, boked ar garantez.\nA vez, seul-vui eo koz, kaeroc’h-kaera bemdez.\nE levr kaer ann envou ann tiek noz-deiz a lenn,\nHag hep skol all e-hed zo ar gwisieka den.\nEvel-hen a c’hoarvez enn amzer zo brema :\nHe-ma labour hen-nez ; ha, dre ziskianted,\nEz a bemdez pep tra falloc’h-falla ar bed.\nEaz eo beva, eaz eo mervel\nDa galoun leal ha dourn hevel.\nEaz eo d’ar goaz tamall maouez ;\nGwelloc’h a-ze n’em em ziskouez.\nE barr he nerz, ne zonj ann den\nE Doue nag enn he chourc’hemenn.\nE bek ar skeuliou huel\nE c’houez kre ann avel.\nE bro ebed ne d-eo pec’hed\nKaout truez oc’h ar re zoaniet.\nE gwirionez Doue a zo leal,\nNe zigas mad d’ar re ra fall.\nE leac’h choum da nec’hi,\nLabour hag e wellai.\nE leac’h ma’z euz tud o tremen,\nTle beza hent pe wenodenn.\nEl lesiou braz e liver gaou.\nGant komzou flour, digoradou.\nEnk ha striz eo dor galoun\nNe ro digor da eur mignoun.\nEne ’nn den, gant mad-oberou,\nZo kizellet ’vit ann envou.\nEne ann den zo he varner ;\nHe vrouda ra, mar d-eo pec’her.\nEn em anaout zo eaz d’ann den,\nZo furnez Doue enn he gerc’hen.\nEn em anavez da-unan,\nGant ar re all n’es pezo poan.\nEn em garet, hep karet den,\nA zo beza ar falla loen.\nEnn amzer-ma, ar gwir atao\nHep skoaz ne ziskar ar gill-nao.\nEnn amzer-man eo fall ar bed :\nAr gaou dreist ar gwir zo kredet.\nEnn amzer fall ar vignouned,\nA vez gwella anavezet.\nEnn da galoun kas trugarez,\nHa strink pep kasoni er mez.\nEnn emgroez, e-touez ar chatal,\nKant diod a ia da heul kant all.\nE nep bro, ar gwir vignouned\nRe stank biskoaz ne d-int ganet.\nEnn he groc’hen louarn a varvo,\nNemet kignet e ve beo.\nEnn eur c’hoarzin, diskolpa iud\nA ra darn chas, a ra darn tud.\nEnn eur rei hag o kemeret,\nHent da fazia vez digoret.\nEnn oad-man euz re a spered,\nAnn ezen zo ann doktored.\nGrek koz kinklet\nNe badont ket.\nEpad ma ra ’l louarn ormidou,\nEz a he lost aliez e gaou.\nE peb amzer mignoun a gar,\nDiou galoun vignoun zo diou c’hoar.\nE pep bro, mad kaout mignouned,\nNemet e bro ar re zaonet.\nEr meaz ar re a zo he genou\nIen-ien a-gleiz, tomm-tomm a-zeou.\nEr vro zo leun a c’hragez vad\nE vez euruz bugel ha tad.\nE-touez ann dud be weach m’ounn bet,\nDisteroc’h den ounn distroet.\nE toul he zor ki oc’h harzal,\nOc’h he daol gant-han alier fall,\nEnn he wele grek penn-follet,\nAr fura den a ve kollet.\nEtre daouarn ann dud a skiant,\nNe vez dibaot kollet arc’hant.\nEtre diou boan, e teu eur mad\nD’harpa ann den war he zaou droad.\nEtre forani, beza piz,\nAr fur a gerz dre ann hent kreiz.\nEtre ’r wezenn hag he c’hroc’henn,\nLakat he viz ne dle kristen.\nEul lez-vamm vad, karantezuz,\nA zo bet er skol gant Jezuz.\nEul levenez red da devel\nOc’h aoun ha spount a zo hevel.\nEunn ali fall a noaz bepred\nOc’h nep her ro, oc’h nep her c’hred.\nEunn den bihan, fetiz, a-bez,\nA ziskar eur pikol galez.\nEunn den kalounek, leun a feiz,\nDindan he veac’h zo kre ha reiz.\nEunn den mad a gav gwell mervel,\n’Vit beza fall ha beva pell.\nEunn den a skiant, leun a spered,\nGant tud diod a vez goapeet.\nEunn deiz hep-ken pad ar gened,\nHa gant ar mad e pad bepred.\nEunn den fur en em anavez\nA gerz sounn dre hent digompez.\nEunn den mad zo huel he galoun,\nHag eunn den rok he vruc’hed sounn.\nEunn den mezo n’eo ket eunn den ;\nRendael out-han zo koll ar penn.\nEunn dervez a dalv daou\nDa nep a ra e-pred he draou.\nEunn diskiant atao a gred\nEz eo ann holl diskianted.\nEunn diskiant koz pell a zo bet,\nMaro eo hep beza bevet.\nEunn diod ha ne c’hoar netra,\nAliez a rai goab ar muia.\nEunn dra vad-vad am beuz desket,\nNe c’houzounn tra, netra e-bed.\nEunn teod zo flour, hep kalz a boan,\nA denfe goad a-greiz eur mean.\nEur barner ha ne zelaou den,\nZo fall he varn, fall he lezenn.\nEur barner fall, hanter wisiek,\nEunn den n’eo bourc’hiz, na tiek.\nEur galoun vad a bign ken huel,\nNe vez tizet gant nep sparfell.\nEur galoun vad ha truezuz\nA zo ive karantezuz.\nEur galoun vad a zo e poan,\nGant kaloun all gavfe dizoan.\nEur galoun zo mad hag a ro,\nA gav mignouned e pep bro.\nEur ger mad, a-greiz ann ene,\nA skub a-bell kurun, arne.\nEur goapaer, gant he holl spered,\nZiskouez n’en deuz kaloun e-bed.\nEur goaz efer, eur c’hrek lipouz\nA gousko a-bred war ar plouz.\nEur gouli, hag e ve kiget,\nA lez ar chroc’hen kleizennet.\nEur gourc’hemenn zo, bugale,\nOber vad ann eil d’egile.\nEur goz-votez bet er vouillen,\nDre gaout madou, a gav perc’hen.\nEur goz-frakel furnez ar bed ;\nStorlok a ra hep skiant e-bed.\nEur gudenn fall gant lealded,\nE daou c’her krenn vez difuillet.\nEur gwennek a zo espernet\nA dalv ous-penn kant dispignet.\nEur gwir damall ziskar furnez,\nHag a zigas nec’h hag enkrez.\nEur c’hi koz, stag oc’h ar chaden,\nNemet kousket ne raio ken.\nEur c’hoz-ti zoul enn-han mignoun,\nA zo eul lez kaer d’ar galoun.\nEur c’hrek fur, pa ve divalo,\nZo dreist ar gaera grek a zo.\nEur c’hrek koant a ra he deviz,\nZoug minel aour oc’h fri eur wiz.\nEur c’hrek hon-nez n’euz ket he far\nZo dall, bouzar ha dilavar.\nEur c’hregik koant ha rederez\nA gas da fall he ziegez.\nEur c’hrek vad zo didroidel,\nEur mennoz mad ne choum kuzet,\nEunn deiz e vez anavezet.\nEur mignoun koz ne gosa tamm,\nDa nep her c’har eo iaouank flamm.\nEur penn-her hag eur benn-herez\nA ra aliez gwall-diegez.\nEur spered leal, enn eur grena,\nA glask atao ann hent gwella.\nEuruz eo ar briedelez\nStag karantez oc’h madelez.\nEur vamm dener, diwar he ziad,\nNe zistro kaloun na lagad.\nEur velc’hodenn a rikl, a ruz,\nHag a bign huel a iz da uz.\nEur verc’h fur hag eaz he spered,\nDreist ar gaera a vez karet.\nEur verc’h habask zigas da vad\nKelenn he mamm, skouer vad he zad.\nEur wirionez, eur sklerijenn,\nEunn Doue hep-ken mad eur c’hristen.\nEuz ar zac’h ar pez a zo,\nBleud pe vrenn ho pezo.\nEuz gwir deskadurez\nHa, diwar ar madou,\nEvel eur boked livet koant,\nDiginkl eo kaer eur verc’h iaouank.\nEvel heol Doue dreist ar menez,\nE tle para ar wirionez.\nEvel Jezuz, pep pastor mad\nWar he skoaz a zoug he zanvad.\nEvit beva e peoc’h bepred,\nSellet, selaou, tevel zo red.\nEvit kaout ar zilvidigez,\nNetra ne dlefe beza diez.\nEvit kaout eunn den a zo mad,\nE-touez kalz drein eo red dibab.\nEvit kaout lorc’h mont d’al lesiou ;\nEvit arc’hant, d’ar marc’hajou ;\nEvit madelez, d’ar frostou.\nEvit kaout vi\nIar rank dosvi.\nEvit heuilla ar gourc’hemenn,\nRei he dra zo red d’ar perc’hen.\nEvit c’hoaz ne d-eo ket ganet\nNep a zo gant ann holl karet.\nFeiz a zibrad ar menesiou,\nHa karantez gas d’ann envou.\nFiziout a ra enn enebour\nNep a zo baill betek ann dour.\nFounnuz ann eost da gaout bara,\nPeadra a zo da veva.\nFurnez a zo gwevet\nGant den n’eo gouzanvet.\nFurnez a deu dre daol evez,\nNe zesker skiant enn eunn devez.\nFur ne lavar kement a gred,\nHe deod n’eo gaouiad dhe spered.\nFur oud, map, kaer eo da eured,\nMerc’h eur vamm gristen da bried.\nFur, pa vez divezad,\n’Zigor he zaoulagad.\nGlaouaer hag Impalaer rank dougenn ho hordenn ;\nJezuz o vont a-raok, gina ne dlefe den.\nGortozomp ann amzer, ne bado ket an noz ;\nGoude poan ar bed-ma, dudi ar Baradoz.\nGoude beza great fall, plegit diudan ho poan ;\nAnn den a bec’h a dle en em varn he-unan.\nGoude meuli eunn den, arabad he damall,\nRak anez hoc’h-unan e vec’h kavet den fall.\nGragez, evit gallout ren mad ho tiegez,\nBezit fur, aketuz, sioul hag habask bemdez.\nGrit ar pez a c’helloc’h ha na gouskit ket re ;\nAr boed mad hag ar gwin a laz korf hag ene.\nGrit vad d’ann holl bepred ha d’ann divroad zo-ken,\nBugale eunn Tad omp ne laka gwenn dreist gwenn.\nGrit vad d’ar reuzeudik ; war-n-han euz liou eunn den ;\nJezuz n’eo ket maro evid-hoc’h-hu hep-ken.\nGenou a veul enep kaloun\nA wersfe Doue, mamm, tad, mignoun.\nGallout hep miret,\nDioc’h zo great, zo pec’hed.\nGammed ha gammed\nE rear tro ar bed.\nGant al lezenn, al laer brasa\nA grog aliez er bihana.\nGant ann amzer ez a ’r gened,\nAr vadelez a bad bepred.\nGant ann amzer hag ann avel,\nAnken ha poan a nij a-bell\nGant ann naoun du ha pa varvfenn,\nBara eul laer me ne zebrfenn.\nGant ar spered n’ema ar skiant,\nNag ar furnez gant ann arc’hant.\nGant brezounek eo deut ar feiz,\nGant ar gallek ez ai a Vreiz ;\nGant gallek ha gant gwin-ardant,\nGant diegi tud zo diskiant.\nGant kalz a dud nep zo karet,\nA zo mad dreist, pe hep spered.\nTeu gobr a well.\nE teu bouk ar mesper.\nGant den e-bed ne vez karet\nBugale fall ann drouk-spered.\nGant diskiant e vez kinkaillet,\nDioc’h dremm he deod, pep tra er bed.\nGant Doue eo bet glepiet,\nGant Doue e vo sec’het.\nGant Doue eo great mad al lezenn,\nDibri bara dioc’h ar c’houezenn.\nGant doujanz Doue ha nerz he vreac’h,\nAr paour laouen zebr bara zeac’h.\nGant doujanz Doue da holl vadou,\nEur verc’h zo kaer he argobrou.\nGant doujanz Doue da wisiegez,\nEo pinvidik pep tiegez.\nGant plouz, ha pri, ha reunennou,\nAl laboused ra ho neisiou.\nGant eunn all ar pez a c’hoarvez,\nC’hell c’hoarvezout ive gan-ez.\nGoude korfad, kousket kalet,\nHa mervel e-kreiz ar pec’hed.\nGoude deiz kaer, vez kaer ann noz,\nD’ar vuez vad ar Baradoz.\nGouzanv hep klemm ’r pez a c’hoarvez,\nZo louzou mad oc’h pep enkrez.\nGra ar pez a dleez d’ober,\nHa lez da gas gant ann amzer.\nGra hirio ar vad a c’helli,\nWarc’hoaz marteze e varvi.\nGragez a gar ann dillad kaer,\nA zigor frank ho dor d’al laer.\nGouzanv ann dud, hag ann amzer\nGouzout ar mad, heb he ober,\nZo gwall damall dirak barner.\nGouzout ar mad hag ober fall,\nDirak barner zo daou damall.\nGrac’h a c’hoari a laka ’nn ankou\nDa c’hoarzin gwenn, leiz he c’henou.\nGrek a labour ’vit tud he zi\nNe vez kalz hano anezhi.\nGrek enn he zi o labourat,\nGar he fried, a zo mamm vad.\nGrek a labour he fenn izell,\nZo aour he dourn, mel he muzell.\nGrek a labour gresk he danvez,\nEur Baradoz he ziegez.\nGreomp ar pez a dleomp da ober,\nHa pep deiz vo mad ann amzer.\nGrisiou tec’h fall denner ker buan\nHag eeuna eur wezenn gorgamm\nGrit, c’houi, ho labour eaz pe ziez,\nNe ve great koulz gant den anez.\nGwella mestr da zeski a zo rankout ober ;\nBiskoaz n’eo bet gwisiek eunn den diek, dibreder.\nGwella zo al labour da baour, da binvidik ;\nAnez, dindan ann heol ann den zo reuzeudik.\nGwelet klanv, o vervel eur pried, eur vamm vad,\nA zo da dud he zi doan, anken, kalounad.\nGwelit petra vezo dioc’h ann amzer zo bet ;\nNemet Doue, den ne c’hoarr petra zo da zonet.\nGwell gounid eur galoun ’vit dek rouantelez :\nNa gignit ho tenved, pastorien, rouanez !\nGwin a zigas rendael ; karantez, levenez ;\nList ar gwin gant mesvier ha klaskit karantez.\nGwelloc’h eo beza fur evit kaout madou braz ;\nFurnez a zalc’h d’ar mad, madou da goll a gas.\nGwarek a strink birou bemdez\nNe bak ann alf pep taol a vez.\nGwella kaloun da vignounez\nZo kaloun eur wir gristenez.\nGwella gounid zo dioc’h arc’hant\nEo pa vez roet d’ar paour gant skiant.\nGwella zo da ren den iaouank,\nSkouer vad he dud hag eunn tamm skiant.\nGwella zo da drec’hi pep poan\nEo beza sioul, habask, unvan.\nGwell eo brud vad evit danvez,\nNemet ar vrud ve gaouiadez.\nGwell enebour evit mignoun\nDa ziskouez fazi ar galoun.\nGwella mignoun en deuz eunn den\nA zo eul leor mad d’he gelenn.\nGwella tra zo gouzout mervel,\nHa mont d’ann env a denn-askel.\nGwell evit komz ez eo skouer vad,\nAr bugel a zell oc’h he dad.\nEvit kant lagad ann estren.\nGwell eo deski mabik bihan.\nEvit dastum madou d’ezhan.\nGwell ober mad ’vit kaout baro,\nBezet drouk er goaz a garo !\nGwelloc’h eo daou evit unan\nD’en em harpa oc’h nec’h ha poan.\nGwelloc’h d’ann douar nebeud a had,\nEvit kalz ed, nebeud c’houennat.\nGwelloc’h eo peoc’h ha dour stivel,\nEvit morlarjez gant brezel.\nGwelloc’h evit aour ha gened\nEur spered eaz da bep pried.\nGwerza brud vad evit arc’hant,\nPerz eunn den fall, eunn den diskiant.\nGwir garantez a zo ker mad,\nMa wella dre ma kresk ann oad.\nGwir garantez ne c’hoar kaout aoun,\nDreist kaloun mamm ne deuz kaloun.\nGwir eurusded zo hep mui-ken\n’Tre Doue hag ann ene kristen.\nGwiska enor ne d-eo ket mez,\nPa na vez ket turiet stlabez.\nGwisiegez vad a laka ’nn den\nDa blega stum kaloun ha penn.\nGwisiegez morse ne falla,\nC’houez-vad a lez er pod kosa.\nGwistign arc’hant e genou gaign,\nNe wir ket out-hi na d-eo paign.\nHag e vemp heb ezomm, na foranomp netra ;\nDalc’homp ar pez zo red evit gallout beva.\nHa pa gavfac’h ve mad, stlapit ann drouk er meaz :\nAr mad zo dreist madou, ann drouk atao a noaz.\nHa pa vez map eur roue, map ann Dreinded zo-ken,\nMa n’oud mad a bep hent, a-veac’h ez oud eunn den.\nHervez nerz ar galoun, eo nerz ar garantez ;\nKaret, beza karet, zo didorr peb enkrez.\nHe spered eaz da gas, ann den a dle diwall\nNa ve mont a rafe da gredi tud zo fall.\nHanter genta eur vuez fall\nA zigas poan d’ann hanter all.\nHa pa ve c’houero eur gentel,\nMad eo d’ann denn, mad d’ar bugel.\nHa pa ve gan-hoc’h al lezenn,\nN’ho po ho kwir hep he c’houlenn.\nHep lealded n’euz karantez,\nGant troidel, nep gwirionez.\nHep ezomm na stignit gwarek ;\nDinerz ar galoun, ma na bleg.\nHent ann den fall a ia eeun-tenn\nDa gas anezhan war he benn.\nHep karantez hag hep furnez,\nNe vez euruz priedelez.\nHep karantez krog stard er stur,\nMont da zimezi n’eo ket fur.\nHep stourm kalet, den nevez treac’h ;\nPep hini rank dougenn he veac’h.\nHevel oc’h ar pennou kolo,\nKalz pennou huel a zo goullo.\nHe stad a zo da pep unan :\nDarn a labour, darn all a gan.\nHeb ann heol ne ve sklerijen,\nHep karantez Doue, gwir gristen.\nHevella zo oc’h eunn den mad,\nMap eul laer gant madou he dad.\nCH & C’H\nChoumomp enn hor bro da veva,\nLezomp Pariz el leac’h m’ema.\nChoum hep karet kaloun ne c’hell,\nHa pe defe poan da vervel.\nC’hoarzin a rear gant prezeg kaer,\nHa gant ober mad e taver.\nC’houi holl a gav abek e labour ar re all,\nGrit gwelloc’h evit-ho, e leac’h dont d’ho zamall.\nC’houi, rouanez, a gred n’oc’h ket a wenn ann den,\nKen a deu gwalenn Doue war-n-hoc’h d’en em astenn.\nIaouank, breutaer stal ne wella,\nNa louzaouer ar bal-toulla.\nIar ha grek a ia dioc’h ho zi\nNe gavont ann hent da zistrei.\nLabourat a zo red, evel hirio, warc’hoaz :\nDa studia, gwisiegez ; dre ober, labour eaz.\nLabourat zo pedi ; — evit peur-lavaret :\nBiken ne vo euruz ann den ne labour ket.\nLabourit, ehanit : ho korf hag ho spered\nA rai, gwelloc’h a ze, peb eil labour galet.\nLavaret a vez great, ha n’eo ket abek,\nLennit ar c’helennou, deskit ar re zo mad ;\nAnez eunn tamm furnez, beva n’eo ket ebad.\nList ann aour, ar moged gant ha re ho c’hoanta ;\nBevit ha grit ar mad, ar mad zo da genta.\nList ar pez zo kuzet, gant Doue ’ma ann alc’houez :\nMap den, gra da labour, dioc’h da dal sec’h ar c’houez.\nList ar maro da zont hep kaout aoun na krena,\nKrena ne d-eo beva, beva mad ar gwella.\nList ann amzer da gas, ar valkenn da dremen ;\nNep ne zamant d’he gorf, rak ar maro ne gren.\nList da gas gant ann dour, pa n’oc’h evit herzel ;\nDoue o sturia ho pag, mont oc’h kerrek ne c’hell.\nList ann dud da brezeg, bevit atao dibec’h ;\nAr re vrudet kaera ho deuz ar brassa bec’h.\nList ar re fall da vont enn ti dreist ho treuzou,\nHag e vezo a-bred peuri berr d’ho kenou.\nLabour, reiz hag aked,\nTri voed a vag iec’hed.\nLabour eunn deiz a goll aliez\nGounidou founn meur a vloavez.\nLabour, mignoun, endra vevi ;\nGoude mervel, e paouezi.\nLabour n’eo great ’vit mad ann holl\nZo labour fall, a ia da goll.\nLabourat hep klask meuleudi,\nZo labour vad dreist pep-hini.\nLagad ann den a dle para\nHueloc’h evit traou ar bed-ma.\nLagad ann den, pa’z eo serret,\nLagad Doue a zo digoret.\nLagad a wel liou ha doare,\nHa skiant ann den ne wel banne.\nLagad ar mestr a lard ar marc’h,\nHag a laka ed barr ann arc’h.\nLakaat spered dreist ar skiant\nZo kaout gwell ploum evit arc’hant.\nLavaret mervel zo ebad,\nHa pa vez red eur gwall grogad.\nLavaret zo eunn dra,\nHag ober ar gwella.\nLezenn ar bed a zo genel,\nKaout poan bemdez, goude mervel.\nLeaz ar vamm zo great d’he bugell,\nLiez a weach e vez tizet fall\nNeb a gar paka ar re all.\nLoudourenn goant ha didalvez,\nMerc’h ar pec’hed ha mamm ar vez.\nMadou deut enn eunn taol zo out-ho da zivall ;\nGant-ho weler ann den, pe ez eo mad pe fall.\nMa n’oc’h evit ho marc’h, laoskit gant-han siblenn ;\nSkuiza a rai a-bred, ma na dorr ket he benn.\nMa n’en em gavit eaz, sellit oc’h ar re all,\nHa n’ho pezo kement da glemm ha da damall.\nMar kavit da ober eunn dra hag a zo mad,\nGrit ann dra-ze dioc’h-tu, anez vec’h divezad.\nMar klaskit eur pried, kenta zo eo goulenn\nHag ez eo fur ha mad, madou e-skoaz zo brenn.\nMar klevit eunn teod gaou o lavaret : Mignoun !\nLavarit evel-d-han ha dalc’hit ho kaloun.\nMar kollomp hor madou, perak klemm gant anken,\nAr bed a ia enn dro, war ar bed ema ’nn den.\nMar kouezit oc’h torgenn, savit c’houi hoc’h-unan ;\nEr c’hlenvejou gwasa ar boan a laz ar boan.\nMar kavit tro, deut koz, da rei gobr pe gastiz,\nDistroit ho spered war-zu ho iaouankiz.\nMar d-emoc’h gant ho korf, n’emoc’h gant ho spered ;\nIt da beuri d’ar c’hoad, koulz ha c’houi al loened.\nMar deuz eat drouk enn-hoc’h, ma verv goad ho kwasied,\nA-raok ober netra, grit eur pennad kousket.\nMar d-eo kre nerz ho korf, n’her magit ket re vad ;\nFall meurbed eo ar boed a vir da labourat.\nMar d-oc’h braz, pinvidik, m’ho peuz galloud ha nerz,\nDiskouezit mui a-ze eo braz ho madelez.\nMar d-oc’h klanv, goulennit nep zo tost d’ho kaloun ;\nNe deuz louzou e-bed a ve par d’eur mignoun.\nMar d-oc’h kre, bezit mad e-kever ho mignoun ;\nPiou gwelloc’h evid-hoc’h a harpfe he galoun ?\nMar d-oc’h eur gwir gristen, ne reoc’h van a gomzou ;\nEn em drouc’ha aliez a ra ar gwall deodou.\nMar d-oc’h fur, mar d-oc’h mad, n’oc’h ket eunn den bilen ;\nMadelez ha furnez a dalv ar wella gwenn.\nMar d-oc’h galvet da varn eur mignoun zo faziet,\nGoloit hep laret gaou, mar gellit, he bec’hed.\nMar d-oc’h pedet da vont da di eunn all d’ho pred,\nArabad korfata : diou weach ne rafac’h ket.\nMar d-oc’h savet er bed er c’hargou huela,\nN’ankounac’hait ket ’z ai ho korf da vreina.\nMare zo da brezeg, mare zo da devel ;\nEtre daou, ober mad a dle mestr ha mevell.\nMar gwask war-n-oud ar boan, m’em oud war-nez mervel,\nNeuze, e leac’h nec’hi, labour, pe ne vi gwell.\nMar gellfe ’r pinvidik prena iec’hed ar paour,\nN’en defe, pa ve piz, damant e-bed d’he aour.\nMar gwelit ar re all ha penaoz e vevont,\nO tamall anezho, kredit ho tamallont.\nMar grit vad er bed-ma, dre lorc’h evel re all,\nHo peuz bet ho tic’haou, ho mad zo eat da fall.\nMar gwelit ho nesa o vont dre eunn hent fall,\nNa d-it ket war he lerc’h, kerzit dre eur stread all.\nMar gwelit tud fallakr euruz dreist ar re vad,\nKredit eo red larda loened zo da bilat.\nMar ho peuz bugale hep leve, na netra,\nRoit d’ezho peb a stad da c’hounid ho bara.\nMar ho peuz madou braz, bevit hep fripa re ;\nNeb a foran he dra, tra eunn all a rafe.\nMar ho peuz tamm diskred war eunn dra, war eunn den,\nE tleit hep marc’hata gwelet petra ef-hen.\nMar ho peuz evit gobr mevellien ha plac’hed,\nAr re ze zo, mistri, tud evel-d-hoc’h, me gred.\nMar ho peuz poan, klaskit louzou oc’h ho klenved :\nGwella louzou oc’h poan, gwir vignoun da garet.\nMar rendael ho mignoun, gwella zo eo tevel ;\nDiwar eunn elfenn dan, krog tan-gwall gant avel.\nMar marv tud zo fallakr, arabad vec’h laouen ;\nEuruz ar re hep-ken a varv ’vel kristenien.\nMar paouez ho spered, ho korf da labourat,\nEmoc’h oc’h aoza boed d’ar prenved da grignat.\nMar tigresk ho madou, arabad eo d’hoc’h klemm ;\nPeadra da veva a zo a-walc’h d’ann den.\nMervel hep keuz d’ar bed zo kaout eur maro mad ;\nEur c’hristen a gar Doue a varv peb huanad.\nMirit gobr ho labour : forani n’eo furnez ;\nPa baouez al labour, e tigor ar gernez.\nM’ho peuz aoun rak loened, diwallit oc’h tud zo,\nKalz bleizi er c’hoajou zo gwelloc’h evit-ho.\nM’ho peuz ezomm, prenit hep choum da varc’hata ;\nDa zigoll ann amzer, kant skoed ne d-int netra.\nM’ho peuz poan, den difeiz, na c’hoantait ket mervel ;\nLakit ho piz a-raok e-kreiz tan eur c’hovel.\nMad e kavomp madou re all,\nHor re gant-ho n’int kavet fall.\nMad eo d’ann den senti iaouank,\nEvit gallout, deut koz, kaout skiant.\nMad eo sellet, enn amzer vad,\nA be du e c’hell dont barrad.\nMalloz ar vamm gas ti d’ar bern,\nHa bugale fall d’ann ifern.\nMap eul laer zo evel he dad,\nPa zalc’h madou deut a grogad.\nMap ha merc’h a gar mamm ha tad\nA vezo benniget ho ziad.\nMap ha merc’h kelennet mad\nA denn da wenn ho mamm, ho zad.\nMaga mad ha deski bugel,\nA rai eur vamm fur ha santel.\nMamm ha tad mad zo da garet,\nPe fall, da veza gouzanvet.\nMar kinnigit marc’hadourez,\nE lavarit n’eo ket e-werz.\nMar d-ann araok, va heuillit,\nMar d-ann adre, va lazit,\nHa mar marvann, darc’hoit !\nMar d-ema ’r gurun war ho lerc’h,\nE vioc’h paket ha pa redfec’h.\nMar d-eo ar bobl paour, reuzeudik,\nhag euruz eo ar pinvidik ?\nMar d-oc’h disprizet gant lakez,\nStad ac’hanoc’h-c’houi a ziskouez.\nMar sellfet piz, e wellfet mad\nN’euz dibaot den na d-eo gaouiad.\nMa ve pep kaloun truezuz,\nE ve muioc’h a dud euruz.\nMedisin koz ne d-eo kiger,\nNa marc’hadour apotiker.\nMedisin koz, kiger iaouank,\nApotiker en deuz arc’hant.\nMel a zo e ti ar gwenan,\nKarantez e kaloun ar vamm.\nMennout ha lavaret,\nHeb ober, zo kollet.\nMennoz ann den hag he ene,\nZo great evit nijal d’ann Ee.\nMerc’h re welet, sae re wisket,\nGant tud zo fur ne d-int klasket.\nMerc’h zo re zibreder,\nZo merc’h pep gwall-ober.\nMervel ne d-eo ket eunn ebad,\nPa ve er bed poan a zruillad.\nMeuli ar mad hag ober fall,\nHep gout d’ezho a ra tud dall.\nMeuli dreist penn gaou eur mignoun,\nZo klask mouga iud he galoun.\nMeulit ann deiz, pa vez pardaez,\nAnn den, pa vez eat he vuez.\nMirit atao gwin dioc’h mesvier,\nDenved dioc’h bleiz, madou dioc’h laer.\nMont tost d’ann tan ne dlefent ket,\nAr stoufaillou nag ar merc’hed\nMouez ar galoun a nij a bell,\nPa glev eur vouez oc’h he gervel.\nNa damallit ket den ha ne vioc’h tamallet,\nAnn teod zo lemm bepred, d’he dro, a vez flemmet.\nNa damallit d’ar gwin ann drouk a zo bet great,\nN’eo ket ar gwin zo fall, ann den eo gant korfad.\nNa damallit morse eunn den ho peuz karet,\nFall ankounac’haat ar garantez zo bet.\nNa d-it ket a enep ann dud hag ho c’hredenn,\nO tisprizout ann holl, ne vec’h karet gant den.\nNa gabalit da glask penaoz ema barn Doue,\nDoue ho laka enn hent, gwella rafac’h bale.\nNa gredit da huvreou : ar spered touellet\nA ia da heul ar gaou, enn noz a-greiz kousket.\nNa efit, na zebrit nemet ar pez zo red,\nAnez stagfe ouz-hoc’h pec’hed ha gwall-glenved.\nNa fisit war gosni : dre ma’z it dre ar bed,\nAnn ankou war ho lerc’h a ia ive d’ar red.\nNa hejit ho skabel, rak m’ar d-eo huel eo kamm,\nMar teu da gosteza ho pezo eur gwall lamm.\nNa lavarit hep rei ar pez a c’houlenner,\nDisleal ar re lavar ha ne zalc’hont d’ho ger.\nNa list ket da dec’het eunn dro vad a gavoc’h,\nRak mar rikl ar zilienn, birviken ne fakoc’h.\nNa list ket dira-z-hoc’h tamall mignoun, na den,\nGwelloc’h int peurvuia, ’vit ar re ho dispenn.\nNa rendaelit morse : diwar zrouk, kasouni ;\nUnvaniez a laka karantez leiz ann ti.\nNa rit ket gaou morse, fallakr, oc’h ann den mad,\nKastizet vec’h gant Doue, abred pe zivezad.\nNa vezet vak war-n-hoc’h : ann den zo dibreder\nA raio drouk atao, ous-penn koll he amzer.\nNa vezit lezirek : diwar boed mad aliez\nTeu ar spered dinerz hag ar c’horf didalvez.\nNa veulit re morse : enn eunn dervez hep-ken,\nDiwar dal eunn arc’hel kouezaz he gurunenn.\nNa zisprizit morse eunn enebour dister ;\nEur previk a ziskar gwez braz gant ann amzer.\nNeb a c’hoar eo karet, dlefe mervel laouen,\nHa dre-ze eo e varv gant ar brasa anken.\nNeb a c’hoar eo dister evel raosklen ar prad,\nNe d-ai, gwisiek ha fur, da stourm oc’h ar barrad.\nNeb a c’houzanv pep tro hep lavaret eur ger,\nMa tivarc’h, a ielo euz a oan da giger.\nNeb a zo techet fall zo gwall-blanedennet ;\nDa derri liamm ann drouk, kaloun stard a zo red.\nNe dalv ket d’hoc’h klask stourm oc’h avelou ar bed,\nNemet gant sklerder Doue, dall ne vez dizallet.\nNe ket harpa hep ken, karet a zo ive ;\nAnez ar garantez, ha pe seurt harp a ve ?\nNe d-eo ket evid-hoc’h, rit neisiou, laboused ;\nNe d-eo ket evid-hoc’h, ar gloan zougit, denved ;\nNe d-eo ket evid-hoc’h, gwenan, ar mel a rit ;\nNe d-eo ket evid-hoc’h, ejenned, ec’h arit !\nNe d-euz hent a ve eaz evit mont d’ann envou,\nStourm kalet a zo red, gwaska war ar poaniou.\nNemet ar re ziskiant ne zisprizont furnez ;\nDoujanz Doue d’ar re fur zo kelennadurez.\nNemet ar wirionez ne blij e peb amzer,\nC’hoar ar garantez eo enn eur galoun dener.\nNemet karet Doue hag heuilla he lezenn,\nKement tra zo er bed, evel skeud a dremen.\nNemet goulennet ve, na roit ket hoc’h ali ;\nNeuze, bezit gwirion ha komzit difazi.\nNemet hor c’helenn-ni, kelenn vad ne deuz ken ;\nNe gredomp e ve drouk ken a gouez war hor penn.\nNemet tud zo diskiant ne enoront danvez,\nN’en em veulit morse, n’en em damallit ket ;\nDoue wel led ho mezer, hep na ve gwalennet.\nN’eo ket ar c’henta deut dle heza ho mignoun ;\nSellet piz a zo red kent staga ar galoun.\nN’eo ket a-walc’h tamall, kalz gwelloc’h eo kelenn ;\nDifazia a zo red, karet eur gourc’hemenn.\nN’eo ket mezuz deski ar pez a c’hoar eunn all ;\nFur eo deski ar mad, deski ann drouk zo fall.\nNep kaloun n’eo euruz ’met gant Doue ann envou,\nAr bed zo d’he c’harga re striz he vevennou.\nNep ne ouel ket er bed nag enn deiz, nag enn noz,\nA vezo beac’h d’ezhan c’hoarzin er Baradoz.\nNe reoc’h van a gomzou, mar d-oc’h eur gwir gristen,\nGoude flemma re zoun e varv ar wenanenn.\nN’oc’h kempenn war ho tra, hag emoc’h o tamall\nDa Zoue, d’ann holl oc’h paour ; perak oc’h eunn den fall ?\nNoz-deiz war ar bed-ma ve ann holl reuzeudik,\nMa na ve skoaz ar paour oc’h skoaz ar pinvidik,\nN’euz den pennasket berr hag hualet ken diez,\nHa ma’z eo ar re vraz, tud a lez, rouanez.\nNa damallit ket ar re all,\nPa vec’h hoc’h-unan didamall.\nNa gomz morse a rouanez :\nEur gaouiad oud, mar ho meulez ;\nEunn den krouget, m’ho zamallez.\nNa list ar paour pell da c’houlenn,\nHag ez ai d’ann env ho pedenn.\nNa madou, na deskadurez,\nNe lakeont euruz hep furnez.\nNa re nebeud, na re :\nNatur ar boed oc’h taol ann tiek,\nOc’h taol ar roue n’eo ket ker c’houek.\nNa vezit mignoun eunn diskiant,\nDiout-han ho pe loudour pe fank.\nNa zistagit glaz ar mesper,\nAr wirionez bar d’he amzer.\nNeb a ia buan da heul he benn,\nGerz dre fazi da gaout anken.\nNeb a espern, pa’z eo iaouank,\nPa vezo koz, ne gavo diank.\nNeb a labour c’houek, a galoun,\nNe varvo biken gant ann naoun.\nNeb a lavar e c’hoar pep tra,\nA ziskouez eo ann azenna.\nNeb a c’houlenn en devezo ;\nSkoit war ann nor, ma tibrenno.\nNeb a ef, a efo ;\nNep zo drouk, a vezo ;\nGwezenn gamm ne eeuno.\nNeb a fell d’ezhan ober fall,\nA gav eunn apoue pe eunn all.\nNeb a ro bod da eunn den fall,\nNe d-eo na mad, na didamall.\nNeb a varn hep taol evez,\nEn devezo keuz aliez.\nNeb a vev fall, ne c’hoar mervel ;\nOc’h ar maro c’hoarz ar bugel.\nNeb a zo leal ne gar kaout dle,\n’Vel hual da varc’h d’ezhan e ve.\nNeb a zo iar a gar skrabat,\nNeb a zo laer, kaout a grogad.\nNeb a zougen eur pez beac’h poan,\nA red skanv gant unan bihan.\nNeb a zo koz, zo bet stoket\nHe dreid, aliez, oc’h mein kalet.\nNeb en deuz kik ha bara zeac’h,\nGwin ha piz da lakat e gleac’h,\nPemp gwennek hep eul liardad dle,\nNe d-eo ket eur paour eo ez e.\nNeb en deuz truez oc’h ar boan,\nEn em anavez he-unan.\nNeb en deuz great gwella c’halle,\nEn deveuz great ar pez a dlie,\nNeb en em drec’h zo kalounek,\nNe ket hen-nez eo ar c’horfek.\nNebeud danvez gounezet mad,\nZo dreist leveou deut a grogad.\nNebeud ezomm dre nebeud c’hoant,\nLaka pinvidik heb arc’hant.\nNe dalv ket mont d’ar red,\nGwelloc’h eo mont a-bred.\nNe d-eo ket diwar ann aviel,\nKement komz kaer ia enn avel.\nNe d-eo ket eunn diod ann azenn,\nTevel a ra pa gomz ann den.\nNe dle na mignoun, na pried,\nTamall ann hini zo karet.\nNe deuz den na tra er bed-ma,\nHeb he falla, heb he wella.\nNe deuz tech fall hep digarez,\nNa tamm kik hep breinadurez.\nNe lavarer eur gaou, mesvier ;\nAr gwin falla d’id n’eo re ger,\nE-pad ma c’hlaour da vugale,\nM’ema da c’hrek, noaz, o vale.\nN’em beuz spered, n’ounn ket doktor,\nNag eunn azenn enn eur gador.\nNe ket ar re ra goab bepred,\nEo ho deuz ar muia spered.\nNe gutuiller frouez dioc’h gwezenn\nA zo erc’h gwenn stank war he fenn.\nNe nij ar bluenn gant ann avel,\nKen a zistag dioc’h ann askel.\nNe choum morse da c’hourlerc’hi\nSpered a breder a zevri.\nNemet ar chas, ar C’hallaoued,\nGoude korfad, ne d-eont d’ar red.\nN’eo ket atao ar re wella\nA bigner er c’hargou huella.\nN’eo ket ar c’hrek e deuz ganet,\nN’eo ket dioc’h doare gaer ar penn,\nN’eo ket a-walc’h klask difazia,\nGwelloc’h eo miret da goueza.\nN’eo ket eaz sutal ha braeat,\nWar eunn dro ober daou dra vad.\nN’eo ket mad ann den he-unan,\nEva voe great evit Adam.\nN’eo ket kentrou, kerc’h a zo gwell\nD’ar marc’h a rank bale a-bell.\nN’eo ket gouzout lenn ha skrifa,\nA laka ’nn den gwell da veva.\nNep na gren ket rak ar maro,\nN’en deuz aoun rak netra c’haro.\nNep ne c’hoar antella griped,\nA ia enn hent hep aoun e-bed.\nNep zo bemdez gant ar re fall,\nHa pa ve mad, zo da damall.\nNep ne fell d’ezhan trugarez,\nN’eo ket eat betek kaout enkrez.\nNep zo re vignoun d’ar gwin mad,\nZo enebour da vap he dad.\nNerz ha kaloun bemdez zo red,\nEvit diskouez furnez er bed.\nNetra e-bed ne domm ar goad,\nEvel ma’z eo ober ar mad.\nN’euz den na tra hep he fazi,\nAliez ho deuz eunn daou, pe dri.\nN’euz netra dreist eur mignoun mad,\nNemet gwir vamm d’ann emzivad.\nNe vez ket drusoc’h ar gaoter,\nHa pa ve leun a gomzou kaer.\nNe zalc’her gant chaoser,\nAr mor nag ann amzer.\nOber digoradou d’ann dud brema zo red,\nGant ar c’hiz-ze zo deut, diskiant en deuz spered.\nOber moan wadegenn ha beva enn he roll,\nZo gwell ’vit morlarjez, ar c’houzoug er wakoll.\nOber vad d’ar re goz a zo fur ha santel,\nAr furnez a zistro ann den koz da vugel.\nOc’h barn disleal ann dud harpit, hep derc’hel penn ;\nAnn heol a lugerno, pa vo eat ar valkenn.\nOc’h kement tra a rear taol evez a zo red,\n’Vit beza didamall dirak Doue hag ar bed.\nO welet petra ’nn dud ha petra ho doareou,\nAr fur dec’h diout-ho, pe ia war ho roudou.\nO vont war barlochou n’en em gaver abred ;\nRed eo deski bale, kent mont pell da gerzet.\nOad ne ziskar ar mad e den,\nGwezenn goz zo teo he boedenn.\nOber vad bemdez a zo red,\nPep trugarez pa ve kollet.\nOber vad da veza karet,\nGwella labour a ve kavet.\nOber dismeganz n’eo ket mad,\nHa falloc’h goude ober goab.\nOc’h ar pez ne c’haller miret,\nHarpa hep klemm gwella rafet.\nOc’h ann teodek mar rendaelit,\nKeuneud fall enn tan a daolit.\nOc’h komzou flour diwallit mad,\nAr c’haz a guz ivin he droad.\nOc’h kroc’hen leon, mad kroc’hen louarn ;\nIjin spered, oc’h ann daouarn.\nOc’h daou benn-gap euz eul lerenn,\n’Tre daou bried diou lizerenn.\nOc’h eunn den gant aour gounezet,\nKomz brao a zo amzer gollet.\nOc’h eunn den zo he spered lemm,\nKoz-aer a glask sevel he flemm.\nOc’h eur gwall-den a ra profou,\nEvesait mad, kamm he droiou.\nOc’h eur c’hrek koant e rear eur zell,\nHag eur c’hrek vad d’ann holl zo gwell.\nOc’h eur vag eo mad aliez\nKaout daou heor d’he derc’hel kompez.\nOc’h gloar ar bed ar bleunv a zo\nNe gutuiller frouez diwar-n-ho.\nO c’hortoz eo hirr ann amzer,\nWar ar spered laka preder.\nO choum ema tost d’ann iliz,\nHa pell dioc’h Doue e choum he feiz.\nOc’h mean a red,\nKinvi n’euz ket.\nOc’h ounnerik a gar tourtal,\nPa vezo bioc’h, e vo diwall.\nOc’h sac’h prennet aour ar paper,\nEbarz euz brenn pe vein pounner.\nOc’h soroc’hell leun a avel,\nDen re vrudet a zo hevel.\nO rei d’ar c’horf he c’houlennou,\nE stag out-han gwall glenvejou.\nOus-penn eur boed a vag ann den :\nBoed ann ene zo ar bedenn,\nBoed ar galoun ar garantez,\nBoed ar spered ar wirionez.\nPa glemm unan-bennag, choumit war zaou-hanter,\nAliez ar gasouni e deuz ganet gevier.\nPa fazi tud ho ti, dioc’h-tu vez drouk enn-hoc’h ;\nAnkounac’hait pep tra, diwar eur mare, peoc’h !\nPa stok dourn Doue enn den a zo ann distera,\nPa vez prennet da zor, na brenn ket da lagad,\nHep gwelet pe labour a zo bet da zeisiad.\nPa veuler ac’hanoc’h, deut enn-hoc’h hoc’h-unan ;\nDoue a zo ar mor braz, c’houi eul loum dour bihan.\nPa weler ober drouk, tevel zo eunn dra fall,\nTevel a ve abek d’ar re all d’hon tamall.\nPa vez keal dimezi e komzer a arc’hant ;\nAnn arc’hant n’eo netra, e-skoaz furnez ha skiant.\nPa vioc’h harpet ha kre, krenit na zizarpfac’h,\nNemet gant Doue ann env skoret mad e vefac’h.\nPa voac’h bugel er skol ho mestr ho kastize,\nHa brema, den, ho tad ho kelenn ne c’hallfe ?\nPa za drouk enn den mad ne d-a ket buhan er meaz\nNe d-eo ket oc’h ann dud, oc’h ann drouk en deuz kas.\nPedi, pedi zo red, mont euz ar bed zo mad,\nHa gwelloc’h, kalz gwelloc’h, maga paour, emzivad.\nPe oc’h koz pe iaouank, gwella zo labourat\nDa zastum mignouned, war-benn mervel er-vad.\nPep den, ma ve kredet, zo fur war he veno ;\nPa zeller out-han piz, ema pell dioc’h eno.\nPiou ar c’hristen a c’hell, enn eur bloaz nag e daou,\nGounid, hep taol kil-dourn, arc’hant a vozadou ?\nPoan d’ann drouk a zo red e pep slad, e pep gwenn,\nD’ar pinvidik, d’ar paour hevel ar gourc’hemenn.\nPoaniuz eo koll he dra ; gwasa koll d’ar galoun\nZo gwelet, gant arne, o tec’het eur mignoun.\nPoan war-n-hoc’h o tiroll, bezet fizianz bepred ;\nGant ann den o vervel, ar fisianz ne varv ket.\nPrezeg hep rei skouer vad, a zo koll ann amzer ;\nNe varn ket direbech, eul laer eat da varner.\nPa brezek louarn da iar-indez,\nEma enn he gof, mar kofez.\nPa domm ar c’haz he gein er meaz,\nLogod ann ti a c’hoari eaz.\nPa lavar rei, Doue a roio ;\nGortozit, ann deiz a zavo.\nPaourentez a dosta e-kuz,\nOc’h kegin lipouz ha re zruz.\nPa rooc’h, mignoun e vezoc’h,\nPa na vez mui foenn er rastell,\nE sao c’hoari gant ar c’herniel.\nPa ne c’heller mont war-adre,\nGouzout lammet gwella a ve.\nPa zigor freuz eo kabalat,\nDa bep c’hoari kaout stek zo mad.\nPa vec’h ken du hag ar mouar,\nGwenn-kann oc’h d’ann hini ho kar.\nPa vez ar boan enn he gwasa,\nVez tost ar gor da ziskarga.\nPa vez ann den tost da vervel,\nE teu d’ezhan ar skiant a-wel.\nPa vez aour war dro ar galoun\nE vez pounner-gleo oc’h mignoun.\nPa vez ar c’hlenved ’nn he gwasa,\nD’al louzaouer eo ann easa.\nPa vez al louarn o trei gwidre,\nE kuz he lost oc’h penn-adre.\nPa vez dare, dioc’h ar wezenn\nE tistag, e kouez ar berenn.\nPa vez prennet ann nor,\nPaol ne gav ket digor.\nPa vezer klanv, kaer ar iec’hed ;\nEur mad kollet anavezet.\nPa vezer savet huella,\nE vez atao al lamm brasa.\nPebrenn figuz choumet disher\nA zo e kaon, krinet he ler.\nPec’hed marvel eo ober goab\nEuz ar paour en deuz kalounad.\nPenaoz eul lezenn a ve mad,\ngant tud direiz pa vezo great.\nPeoc’h ha nebeud a dra ;\nEur banne dour, eunn tamm bara.\nPeoc’h hep madou,\nDalv kalz a draou.\nPenn-foll ar c’hrek a fell d’ezhi\nGwiska eur bragez enn he zi.\nPep den a gred, war ar bed-ma,\nEo ar zant a bed ar brasa.\nPerak e rez d’eunn all eur boan\nNe garfez gouzanv da-unan ?\nPe zor hon-nez hag a c’houfe\nPe goulz vo digoret gant Doue ?\nA ra kofad.\nPrena mezer ha klask pried,\nA c’houlen goulou da zellet.\nPrena, gwerza, ne d-euz tra well,\nPa vez kompez ann diou skudel.\nPinvidik bet o visac’ha,\nZo rok he gi, gant ar roka.\nPinvidik eo neh a gar Doue,\nHe nesa, he vro hag he roue.\nPiou ann den koz, ann den iaouank,\nO klask furnez, lia ne gav diank ?\nPiou eo a c’hoar ar ger kenta\nEtre dilost ha penn pep tra ?\nPiou ann den fall zo eat da zant\nDre skouer c’hoariellou diskiant ?\nPiou ar re hag a daol evez\nHa n’ho deuz gwelet aliez,\nNe gomz tud Breiz e iez Bro-C’hall,\nNemet pa vezont mesv-mik-dall ?\nPlac’h ha mevell\nA goll bugel.\nPoan ar bed-ma ne d-eo netra ;\nPoan ar bed-all eo ar wasa.\nPoan a zo oc’h heul ann danvez ;\nLouzou pep poan, gwir garantez.\nPoeza er-vad a dle pep den,\nAr pez a ra eur vech hep-ken.\nRe a lorc’h dioc’h gened a zistag gwall-lammou ;\nEr gwez a zo digor e krog gwall-avelou,\nRed eo ober pep tra enn amzer zo lakeat ;\nFall e ve re abred, ha fall re zivezad.\nRoit ho kaloun da Zoue : n’eo ket dre brof hep-ken\nE tistroio he zourn ; gwella prof, ar bedenn.\nRehech d’ar paour he zienez,\nZo digeri dor d’ar gernez.\nRed eo gouzanv da gaout skiant,\nHa labourat da gaout arc’hant.\nRen he galoun a ra ar fur,\nBag ann diskiant a zo hep stur.\nRei kement zo liep goulenn tra,\nEur galoun vad bemdez ne ra.\nRei eunn dra vad evel m’eo red,\nA vez great eur wech pep kantved.\nRei eur ger mad da eunn den fall,\nA zo sila mel war gik sall.\nRe skrabat a boaz,\nRe brezeg a noaz.\nReuzeudik eo nep ne d-eo bet,\nPoan er bed-ma d’ann den zo red.\nRoit aluzenn da eunn den paour,\nPa ve ho prasa enebour.\nRoit d’ar fur bazadou,\nHa grit he lavarou.\nRoit d’ar paour eunn dournad bara,\nEunn dournad karantez d’ho nesa.\nSkuiza a rear gant spered ne d-eo eeun, na gwirion,\nKaret vezer atao gant spered ha kalon.\nSellit a-raok bepred, gwelit petra vezo,\nHa ne stago kement ar boan, pa c’hoarvezo.\nSeul-vui vioc’h anaoudek, seui-vui e vioc’h karet ;\nBeza dizanaoudek zo a wenn ann aered.\nSpered diez zo kabluz d’ezhan ha d’ar re all,\nPiou a zo bet easoc’h, goude rendael, tamall ?\nStudiit hep paouez ; d’ar spered e teu skiant,\nWar-bouez labourat tenn ; ar skiant a dalv arc’hant.\nSantik bihan, santik kolo,\nDa gaout he brof a gav ann dro.\nSkiant Doue a zo sklerijenn,\nSkiant ann den tenvalijen.\nSkiant ha furnez dec’h, peurvuia,\nDioc’h turlukin hag ormider ;\nSkoit war ann tomm, ann houarn zo ruz ;\nM’ho peuz apoue, bezit euruz !\nSkrif evel eunn den gwisiek,\nHag evel ann holl prezeg.\nSelaouit mad petra glevit,\nHa pa ho pezo gwelet, kredit.\nSelaou, sell ha ne lavar ger ;\nGoude klevet, easoc’h ober.\nSellit mad oc’h ar pez a reoc’h,\nWarc’hoaz ho labour vo gwelloc’h.\nSevel mintin, kousket a-bred,\nZigas madou, furnez, iec’hed.\nSpered ann den a zo berr-boell,\nNe diz na doun, nag huel, na pell.\nStaga enebour oc’h ar grouk\nZo er galoun mouga pep drouk.\nTamallet oc’h e kuz, list ann dud da brezeg ;\nKent evit ma tavfent, e Doue klaskfent abek.\nTamall ha drouk-prezeg, diwar c’hoari zo-ken,\nLaka kaloun mignoun da ranna gant anken.\nTeod kagouill, fistiller, choum sioul enn da c’henou ;\nKen a c’houezi tevel, ne vo mad da gomzou.\nTec’hit dioc’h ann teod flour, goloet he brezeg ;\nAr wirionez a gomz didroidel, displeg.\nTechit dioc’h tud tenval ; ann dour, pa na red ket,\nA vez louz peur-vuia, leun a amprefaned.\nTerri lezenn pep reiz a zigas gwall boaniou ;\nAc’hano ar maro, ar brezell, ann daelou.\nTiek a labour he bark a c’hounid he vara,\nHe furnez dirak Doue zo ar furnez vrasa.\nOc’h pinvidik, na paour, oc’h brasa, bihana.\nTreac’h e vezoc’h atao, mar gouzanvit hep klemm ;\nNeb a c’houzanv pep poan a zo ar c’hreva den.\nTrouc’hit ar c’henta drouk ; da zistaga ’r c’hlenved,\nEul louzou divezad n’en deuz galloud e-bed.\nTad ha mamm a zilez bugel,\nA zo daonet a-raok mervel.\nDiez eo evel-d-ho ober mad.\nTaol evez ha na lavar ger,\nEvit deski e berr amzer.\nTavit ha prennit ho kenou,\nMa na d-eo ket fur ho komzou.\nTiek, da-unan kea da arat,\nMar fell d’id kaout pep bloaz eost mad.\nTost d’ar wezenn\nKouez ar berenn.\nTra d’al lagad n’eo par d’ar bed,\nNa par da Zoue, tra d’ar spered.\nTrec’hit hirio ho poasiou fall,\nWarc’hoaz out-ho stago re all.\nTremen er bed a ra ann den,\nEvel enn ear eur vogedenn.\nTri c’houzout a ren ar bed-ma :\nDeski gouzout zo ar c’henta,\nAnn eil, a zo gouzout beva,\nGouzout ober mad, ar gwella.\nTri zac’h a zo red da brosezer :\nSac’h paper, sac’h arc’hant, sac’h amzer.\nTroit ar gwella, ’vel ma karfoc’h,\nDa fall ez ai hep Doue gan-hoc’h.\nVa merc’h, kaer ho kened, ha mad eo ho kaloun ?\nGened hep madelez a zo eunn dra zifounn.\n’Vel erc’h ar menesiou madou ar bed zo kaer,\nDiout-ho e strink lugern ha dour louz a ziver.\n’Vel pluen war ann dour, war ar bed ema ’nn den ;\nD’al labousik a gan a-walc’h eur c’hreunenn.\nVa mignoun mad klev va ali :\nNa c’hoanta kement a weli,\nNa gred ket kement a glevi,\nNa lavar kement a c’houezi,\nNa ra ket kement a c’helli.\nVa zud, list ar glao da goueza,\nAvel ann Aotrou da c’houeza,\nHa teod ar genou da zec’ha.\n’Vel a fell d’in a lavarann,\nHa ne rann ar pez a garann.\nWar-bouez mont hep distrei morse dioc’h ho mennad,\nHer pakoc’h ar gwella, a-bred pe zivezad.\nWar ar bed-ma ema ann den\nKeit dioc’h al lost ha dioc’h ar penn.\nWar ar meaz e tispluer gwazi\nA ia d’ar c’heariou da zibri.\nWar-bouez gopra mad he labour,\nTigor spered ar micherour.\nWar-n-hed eul leo na dostait ket\nOc’h blevenn ruz ha grek barvek.\nWar spern e kan al laouenan,\nWar blunv, ann den a hirvoud poan.\nWar varc’h ez a kourraoterien,\nHa war ho zroad ho gopraerien.\nAmzer ha diveradennou\nA lakfe ’r mor e krogennou.\nAnn hent koz a gas difazi\nAnn nep a ia dre-z-han d’he di.\nAnn den a guz he zrougiez\nA ziskouez eo mad ar furnez.\nAnn den a ra ar pez a c’hell,\nHa Doue bemdez ar pez a fell.\nAnn dent drouc’h ann teod a-wechou,\nHag hi amezeien er genou.\nAnn den ne dle beza meulet,\nNa tamallet dioc’h he welet.\nAnn den er bed hep ti, na bro,\nA doull he vez pep deiz a zo.\nAnn dud er bed a zo ganet\nD’en em c’houzanv, d’en em garet.\nAnn neb a brezeg mad a c’hoar,\nGuelloc’h, neb a ra dilavar.\nAnn neb a c’hoar nebeud\nAliez a faout keuneud.\nAnn nep zo deut mad d’ar merc’hed\nN’en devezo naoun na sec’hed.\nAr boan a zired d’ann daou-lamm,\nHa da vont kuit eo morzet, kamm.\nAr bugel zo o tont er bed\nOc’h bronn he vamm dle kaout he bred.\nArabad ve drouk ’vit netra,\nGant gwall-avel eo divernia.\nA raok goulenn da dra,\nRo da Zoue he dle genta.\nA-raok lammet, gouez e pe leac’h,\n’Vit na dorri na penn, na breac’h.\nAr frouez gwella, ’raok darevi,\nA zo bet trenk, c’houero, pud-ki.\nAr c’henta ne c’houlen netra\nDigant nep zo ann diveza.\nAr c’hrek direiz ia euz he c’her\nDa goll ann dud hag he amzer.\nAr c’hrek vad enn he ziegez\nA zo mean-oaled pep furnez.\nAr c’hoari gas ar fall er meaz\nN’eo leal atao, ha pa ve eaz.\nAr iar a zo d’in-me,\nHag he vi zo d’id-te ?\nArmanak lavar amzer vrao,\nHa Doue a ro arne pe c’hlao.\nAr mel a vez ar franka,\nPa vezer oc’h her gwaska.\nAr mezer zo dioc’h neud ha liou,\nAr gwin dioc’h blaz ar genou,\nAr boked dioc’h c’houez he zeliou,\nHag ann den dioc’h he labourou.\nAr pesk a gar neunv enn dour sklear,\nAl labousik nijal enn ear,\nHag ar c’hrek vad choum enn he c’hear.\nAr pod bihan\nA verv buan.\nAr re zo huel ho c’haoc’h enn-ho\nA zo peurvuia tud goullo.\nAr vioc’h kenta a ia d’ar prad\nA lip ar gliz hag ar ieod mad.\nA gav digarez.\nAtao ez eo red diskoultra\nGwezenn iaouank zo da eeuna.\nBeva, mervel zo evel tra\nDa neb a zo Doue gant-ha.\nBeza euruz, kaout kalouu vad\nN’eo ket ker stank ha raoskl er prad.\nBez fur, pa n’oud koant,\nDiskouez es peuz skiant !\nBezit kempenn, va bugale,\nAnn eil nebeud founn egile.\nKaer zo kuzet lost ann azen,\nBek he skouarn a zao dreist he benn.\nKaloun ann den zo doun hag huel,\nNe diz nep mad, ma n’eo izel.\nKan alc’houeder, komzou re vraz\nA ve kaeroc’h, ma padfent bloaz.\nKastiz ar paour deut pinvidik,\nZo dont adarre reuzeudik.\nKement tra fall ra ar re vraz\nA gouez d’ar paour war he ziou-skoaz.\nKer ha mad\nA grog sioul.\nKorn-kof a vez goude re gofad,\nGoude labour fall, kalounad.\nD’ann azenn a zo kre he gein\nE vez taolet panez d’he lein.\nDanvad kaillaret, mar gallfe,\nAnn denved all a gaillarfe.\nDaou wir bried ha daou vignoun\nHo deuz eur feiz hag eur galoun.\nD’ar re all ema ’r c’hrafer\nO trei kik ponsin oc’h ar ber.\nD’ar vugale margodennou,\nDa gals tud fur c’hoariellou.\nDastum ra ann hanv,\nHa dibri ar goanv.\nDen fur abarz ober netra\nA gemer ali da genta.\nDen fur ha mad ne d-eo hen-nez\nA zo gant-han pep seurt arwez.\nDeskadurez ha kelenn vad,\nDre nerz ar feiz, a drec’h ar goad.\nDibaot al labour a vez mad,\nPa vez bet paet a-raok m’eo great.\nDibaot brema eo kaout eunn nor\nHa gant alc’houez aour na zigor.\nDigor ann nor, it d’he zerri !\nGwell eo plega evit terri.\nDioc’h ann itron eo ann aotrou,\nKordennet mad int bet ho daou.\nDioc’h ho flunv eo al laboused,\nDioc’h ho ziegez ar merc’hed.\nDiou, teir amzer en deuz ann den ;\nN’int hevel ann eil oc’h e-ben.\nDispignet mad eo ann arc’hant,\nKant zo bet diwar hanter-kant.\nDiskiant eo beza goloet ;\nBezit fur evel da welet.\nDiwar c’hoarzin aliez, aliez,\nE lavarer kant gwirionez.\nDoue a ro viou d’ann diod da gas,\n’Vit ma lippo war-lerc’h ar chas.\nDoue gant he zourn kleiz a sko,\nHa gant he zourn deou a ro.\nDoue war zaou-hanter enn da di,\nMad e vo al labour a ri.\nEnn tu ma tro ann avel,\nTro ha digor da c’houel.\nE pep ti-barn dibaot ann nor\nD’eur gaou pep deiz na ro digor.\nEr bed euz muioc’h a c’hragez vad\nEvit a lern besk zo er c’hoad.\nE ribl ann dour eo pesketa,\nA-zioc’h ann eienenn efa.\nEr vro ne vag mamm he bugel,\nNe vez tud euruz, na santel.\nE-touez eur bern gwirionesiou,\nA-walc’h eo unan pe ziou,\nDa nep ne lamm dreist-ho e-biou.\nEtre daou eunn dra guzet,\nHag etre tri anavezet.\nEtre ’r skudell hag ar genou\nMeur a damm gouez euz al loaiou.\nEul louzaouen a zo er prad\nA rear anezhi huanad ;\nDimezit hag ho pezo hi,\nNemet furnez ve leiz ho ti.\nEun aval mad pe eur herenn\nA vez debret goude merenn.\nEunn den desket hag a zo diod,\nZo diotoc’h evit eur ribod.\nEunn den hag a c’hoar pep tra\nA ia aliez da visac’ha.\nEunn tarzod hag a c’hoar tevel\nOc’h eunn den fur a zo hevel.\nEunn ti bihan war ar grec’henn,\nEul liorzik hed eur c’houerenn,\nEunn iliz da laret ar bedenn,\nEur c’hregik vad hag hi kempenn,\nPevar dra a-walc’h da bep den.\nEur c’hartourounad rogentez\nA gollfe daou c’hant lur furnez.\nEur c’hrek zo fur, o timezi,\nA ziwallo enor he zi.\nEuz a c’henou bugaleigou\nE teu aliez gwirionesiou.\nEuz vi torret da alumenn,\nNe zigloso labouz biken.\nEvit paka louarn pe c’had,\nSevel abred a zo red mad.\nGant ar gwir zo eur ger pe zaou,\nEur zac’had gevier gant ar gaou.\nGant ar zikouriou o kreski,\nE kresk peadra da zibri.\nGant ejenn iaouank ha taro\nNe d-a dibeskell ann ero.\nGant glao bihan torr gwall-avel ;\nGant eur ger mad, kounnar diboell.\nGant medisin en deuz damant\nEz a aliez klanvour da zant.\nGervel ar bleiz da zont er c’hraou,\nEul laer da doui ne lavar gaou,\nZo daou dra fall etouez gwall draou.\nGoude koueza war ar genou\nEo diez sevel war ann hellou.\nGoude c’hoarzin, e teu gouela ;\nGoude c’hoari, huanada.\nGant glao, arne ha grek estren.\nGouzanv a gas d’ar wisiegez,\nHag enn tu all, tost d’ar furnez.\nGouzout rei ha gouzout derc’hel\nLaka danvez da badout pell.\nGwelloc’h eur ger tavet\nEvit daou lavaret.\nGwelloc’h eo rei ar gloan touzet,\nEvit na d-eo rei ann denved.\nGwigour ann ael oc’h ar hendell\nA chal enn hent mestr ha mevel.\nHag hen koz Doue a wel mad,\nLemm eo atao he zaoulagad.\nHeb he zilao n’euz gwin, na iod,\nHag heb he bleg na fur, na diod.\nHep na vezont bet hadet,\nStank e tiouan ann dioded.\nIaouankiz ma c’houfe,\nHa kosni ma c’hellfe,\nAr bed ne fallafe.\nLabourat eaz ra didalvez,\nPa vez er zizun seis sulvez.\nLavaret mad a zo eunn dra,\nHag ober a zo ar gwella.\nLedit amzer war ho kouli,\nHag e pareo pe e wellai.\nMadou beleien ha bleo ki,\nNa da betra mad e vent-hi ?\nDa vouga ’nn dud ha d’ho daoni.\nMad ar zeder ? mad eo, mad eo !\nVa mignouned, kenavezo !\nMa n’euz er zac’h c’houez nag avel,\nNe voud bombard, ne gan sutel.\nMar kouesfe ann env war ann douar,\nE ve paket meur a glujar.\nMar d-eo fur, ne d-aio eunn den\nDa c’houeza fri goulou ’nn estren.\nMar fell d’id paka peskedenn,\nLaka boed mad oc’h da higenn.\nMar red ar bleiz e-kreiz ar c’hoad,\nGwerza he groc’henn n’eo ket mad.\nMaro eo ar gazenn,\nKer braz voa he anken.\nM’ho peuz c’hoant da veza karet,\nDivousklennit ho penn kalet.\nMont a ra Iann da visac’ha,\nOc’h he chouk kant micher gant-ha.\nNa laka ket kountell\nEtre daouarn diboell.\nNeb a gred en deveuz amzer,\nEn em gav divezad er ger.\nNeb a laka ’r gwir marc’had mad\nA vrev lealded dindan he droad.\nNeb a lavar ar pez a c’hoar\nNe glevo ket ar pez a gar.\nNeb a zo pignet huel\nAliez a gouez izel.\nNeb a gav eunn dra n’eo kollet\nA varv aliez hep kaout klenved.\nNe ket euruz nep ne gred ket,\nEr galoun ’ma ann eurusded.\nNe ket stal gaer eo ar wella,\nNag ar verc’h koant, ar verc’h fura.\nNemet e Breiz ne weler ken\nWar oaled peb ozac’h peorien.\nNep zo laouen gant bara zeac’h,\nA gav da beuri e pep leac’h.\nN’euz den ker koz n’hell beva bloaz,\nNa ker iaouank, mervel warc’hoaz.\nN’euz hent ebed na gas da Rom,\nNemet er gear ve rankout chom.\nNe ziskouezont kaout sklerijenn\nAr re a ia da heul azenn.\nN’oc’h gwisket kaer, n’ho peuz spered,\n’Tre diou speurenn viot digemeret.\nOber hep goulenn na diskenn\nNe gas nep labour eeun da benn.\nTiek, oc’h Doue en em erbed mad,\nNa baouez ket da labourat,\nHag e teui gliz war da zrevad.\nO c’hortoz ar peuri da greski,\nE choum ann ejenn da c’hlaouri.\nO c’houeza ann tan da gregi,\nE strink ann elf oc’h penn ar fri.\nP’ edo Adam o pigellat,\nEva war-lerc’h o rastellat,\nE Menez-Are, e skouarn ar c’had,\nE voa tud-jentil, me c’hoar vad.\nPenn iaouank a c’hoar prederia,\nTeod ne lavar re peurvuia,\nDivoc’h gant eur ger o rusia,\nTri dra gaer ma vent stank brema.\nPe win koz pe arc’hant louet\nZo, a gav d’id, ar gwella boed ?\nRe a furnez\nAliez zo diez.\nRed eo d’hoc’h terri ar graonenn,\nEvit gallout kaout ar voedenn.\nRed eo maga evit beva,\nHa beva evit ar gwella.\nRo da vuez kent koll brud vad,\nHag hi ho diou da Zoue, da Dad.\nRogentez e kaloun den paour,\nZo war gein eur wiz eur baz aour.\nSoubenn ann tri zraik :\nDour, holen ha baraik.\nTan, dour ha bara zeac’h\nA vez kavet e pep leac’h.\nTec’het ar chas, ar c’had a lamm ;\nDen kalounek goude ’nn emgann.\nVa fluek laro d’in e-verr\nPetra vo gwella da ober.\nWar eur vlevenn em beuz c’houezet,\nDoue a c’hoar pe leac’h eo nijet,\nEvid-oun-me ne c’houzounn ket.\nWar c’hrac’hell ed ar raz a lamm,\nHa war c’hrac’hell arc’hant kraban\nWar lerc’h ar merc’her ema ’r iaou,\nBiskoaz n’int bet hevel ho daou.\nTROUDE & MILIN\nDIVIZOU GALLEK HA BREZOUNEK. — Un volume in-12.\nIMITASION JEZUZ-KRIST. — Un volume in-18 carré.\nMARVAILLOU GRAC’H-KOZ. — Un volume in-18 jésus\nAdtapet diwar « https://br.wikisource.org/w/index.php?title=Furnez_ar_geiz,_euz_a_Vreiz&oldid=149808 »\nKemmoù diwezhañ degaset d'ar bajenn-mañ d'an 21 C'hwe 2019, da 11:35.


Tolpadeg evit ar c'hlasoù divyezhek e Montroulez d'an 19/07\nFumet eo tud Divyezh : klasoù divyezhek a oa bet raktreset e skolajoù ha liseoù zo eus Montroulez, Gwengamp, Lanmeur, Sant-Brieg hag an Oriant.\nA-benn ar fin emañ ar rektordi o paouez embann ne vo ket digoret ar c’hlasoù-se. Bugale hag o deus kroget gant ar brezhoneg er skolioù kentañ derez a baouezo da zeskiñ yezh ar vro er c’hêrioù-se ha tro dro en eil derez. Re zo re evit Div Yezh Breizh hag ar sindikad SNUipp-FSU29 ! Gervel a reont an dud d’en em dolpiñ dilun 19 a viz gouere da 6e GM dirak al lise Tristan Corbière e Montroulez evit ma vefe dalc’het d’e bromesaoù gant ar rektordi.


Armand Pichon, Motreff - Skol vreizh\nVous êtes ici : Accueil Komzoù brezhoneg Armand Pichon, Motreff\nLors : Petra 'blij doc'h 'mod-all, pesketa pe chaseal ?\nArmand : 'Mann 'bet è !\nArmand : Nann nann … nann nann\nLors : Brikoliñ ha labour'd 'ba 'r feurm ?\nArmand : A ya ya sepet d'ar sul... d'ar sul 'ran mann ebet !\nLors : D'ar sul ret 'mann...\nArmand : O yo yo\nLors : Ha n'et ket d'an avern ?\nArmand : O yao, pe vé avern 'ba Moter ha 'c'h amp hon daou\nLors : Ho daou 'c'h et d'an avern ?\nArmand : Med matren vé avern diou wech ar miz … ur wech ar miz ?\nAnnick : Diou wech !\nArmand : 'Wechoù 'vé d'ar sa'rn....\nArmand : Ha gou'-se wechoù 'vé d'ar … d'ar sul neun\nLors : A 'blam n'eus ket personed 'wac'h ?\nArmand : Bin n'eus ket tud eu matren 'vemp …pe vemp ' asistiñ d'an avern a-c'hiz-se ugent den\nArmand : ha wech' ta … 'ta dac'h Sant Hern pe Keraes c'hoazh\nArmand : Mmm 'ta ket … 'ta ket tud d'an avern... ar re gozh naint ket kap d'hont ken, ar re yaouank taint ket !\nArmand : Nann … lar't … lar't 'vé 'ba 'ba Keraes n'eus ket 'met tri berson 'vi 'vi c'hwec'h pe seizh barrez 'm'nneg\nLors : A bin\nArmand : Nann nann nann\nLors : ' Ra ket kalz hin\nArmand : Nann justam'nt\nLors : Dao dê galoup'd koa partoud\nArmand : Ya 'wechoù 'raint diou avern d'ar sul koa\nLors : A ya memes devezh koa\nArmand : Ya ya un' da unneg eur 'benneg ha un' ell deus div eur hanter pe un dra m'nneg a' mod-se koa\nLors : Ya ya ya ha pe 'vé interamañchoù vé tud 'ba 'n ilis memestra\nArmand : O ya o ya, 'n interamañchoù 'vé tud !\nArmand : O yao … an dra-he … an dra-he 'chom\nLors : An dra-he 'chom papred\nArmand : Ya ya ya\nLors : Hag eureujoù 'vé è ?\nArmand : O vé ket 'c'hat o un ' diou wech ar blâ matren … badeañchoù matren vé muioc'h\nLors : A badeañchoù 'vé\nArmand : Ya, be'... be' 'vé ur pardon 'm'nneg\nLors : Ya ur pardon\nArmand : Ya aze 'meump ur chapel hanter hent deus alem' da Blevin « Sainte … Sainte Brigitte »\nLors : Santez Berc'het ?\nArmand : « Sainte Brigitte » é\nLors : Peseurt mod lar't in brezhoneg Santez Berc'het n'é ket\nArmand : Eu... Sant Alar\nLors : A Sant Alar\nArmand : « Saint Eloi » Sant Alar é bet 'vi ar c'herzeg\nLors : A 'vi ar c'herzeg, ya Sant Alar, peseurt mod larit in brezhoneg Sant Alar\nArmand : Sant Al'r\nLors : Sant Alar ha neun … med 'blam beta 'vé lar't « Sainte Brigitte » in galleg ?\nArmand : Ouian ket 'dam beta 'vé laret « y'a deux saints» neun matren\nLors : Matren 'zo daou sant ya\nArmand : Ya ha 'oamp bet deg vlâ ado'r ar chapel\nLors : O me 'ma lenn't se wa' 'r journal\nArmand : « Ah voilà » ya\nLors : Ha c'hwi 'oa barzh è\nArmand : Ya ya me m'eus … me 'ma … n'oun ket b'lec'h 'mañ ar foto dac'h ar groaz\nLors : O med gwel't 'vo war-lerc'h\nArmand : Me … me 'ma g'aet … ur groaz 'oa war beg an tour\nLors : Mein greun\nArmand : ha 'oa brein hi\nArmand : ha 'n hain' 'n om okup' 'lar din … « o kap oc'h d'o'r ur groaz a' mod-se ?», « ya ha » eñ 'lare din « 'vel é g'aet-hi hin », lar-eñ, « ya ya », laren dañ neb « soudure » na mann 'bet … toud ga' 'ba 'r c'hoï\nArmand : A ya ya\nLors : Ha 'peus graet neï ka\nArmand : A ya ya ya …\nLors : Ur groaz hou'rn koa\nArmand : Ur groaz hou'rn ya\nLors : Ha 'vé ket gwel't …\nArmand : A nann nann nann nann nann nann nann … gwechell 'ba 'r c'hoï (govel) 'vize graet toud... bon un tamm hou'rn rond lakaer nañ « carré », ma vé un tamm « carré » lakaer nañ rond, 'vel 'pa c'hoant d'o'r\nLors : Ha penvar' 'peus graet ar groaz nê ?\nArmand : O brem ' 'zo deg... o n'eus ket deg vlâ 'zo … nann n'eus ket deg vlâ 'zo 'c'ha !\nLors : Set' ar c'hoï 'zo amañ c'hoazh ?\nArmand : « hein » ?\nLors : 'Ba 'ba pelec'h 'peus labouret neï ?\nArmand : 'Ba amañ, 'ba 'r c'hoï … med 'benn neun 'benn neun me 'oan ket ahe ken 'naon ' koa me 'ma feurm't med me oa vet d'o'r memestra koa\nLors : Hag é chomet ar c'hoï ?\nAnnick : « mais la forge, y'a plus, si ? »\nArmand : « hein ? »\nAnnick : « y'a plus de forge là »\nArmand : « Non non non si le ventilateur et tout … »\nLors : Ya med 'benn neun...\nArmand : An anne', 'n anne' m'eus kaset da di ma merc'h, hag ar morzholed 'zo chomet neun...\nLors : A ya, med 'benn 'peus graet ar groaz 'oa ar c'hoï ?\nArmand : Ya ya ya ya ya !\nLors : Med … mond a rin d'o'r ur gwel deus ar groaz ahe\nArmand : Yao gwel't 'wac'h a ri neï 'ba beg... 'ba beg an tour 'vé gwel't neï ha neun é a-mod-se koa ur « machin » a' mod-se ha ur « droite »\nArmand : A ya c'hwi 'dap un tamm hou'rn ha ga' … ga' ur gizell c'hwi ' faout nañ ha ronteet nañ 'ba 'r penn 'n d'dan !\nArmand : Ha gou'-ze neun 'cheñchet an daou … an daou du\nArmand : A ya med hhhh\nLors : Ha 'benn 'oa-hi echuet peus … peus livet neï\nArmand : A nann nann « euh » tommañ neï 'vé graet ha lak... lak … ru ha lak't neï 'ba 'n eoul\nLors : 'Ba 'n eoul ?\nArmand : Ha neun 'ta hi du\nLors : A du\nArmand : Ha war-lerc'h ' verked' ket neï\nArmand : Nann\nLors : A 'ouien ket se 'c'ha\nArmand : Yao … ha lak' neï gou'-se war … war 'r min\nArmand : Ha lak' … ha fiks' neï ga' … ga' « du plomb »\nLors : A, plomm !\nLors : A' mod-se 'vouj' ket, koa\nArmand : A nann nann … med 'n hain goz 'ma tennet kuit a' mod-se è … 'oan vet ga' 'r « chalumeau » ha tommet ar « plomb » ha cheñchet neï 'maez\nArmand : Ar re-he 'ouie ket nê p'seurt mod 'oa … me 'lare 'ouian ket pet' é an dra-he, n'é ket siman' na mann 'bet lar'nt-hè med nann nann nann 'laren dê\nLors : Ha c'hwi … c'hwi 'ouie ?\nArmand : Ya … me 'lare dê ma 'zec'het d'o'r c'het da dorr' ar min damaïck 'laren dê\nArmand :Ha 'met tommet neï … « klak », ha cheñchet neï 'maez\nLors : Ha dioustu...\nArmand : « Ah bin dis donc » ' lare-è\nLors : Ha 'oaint chom't soue'et, koa\nArmand : Ya … bon gou'-se neun 'lak' an hain' ell, neun lak neï blomm ha tomm' « plomb » ha lak' neï eu\nLors : Ha neun 'oa …. ha brema' 'vich ' ket, koa\nLors : Ha neun … bid 'zo ur pardon 'michañs ?\nArmand : Ya ya 'ba « fin … fin » fin miz eost pe\nAnnick : « juillet »\nLors : ' Fin miz gouer' ?\nArmand : Ya justam'\nAnnick : « Fin juillet » miz ar foen\nArmand : « non »\nLors : N'é ket … miz ar foen 'zo « juin »\nArmand : « juin »\nLors : Miz gouer' ?\nArmand : Miz kouer' !\nAnnick : A ya\nLors : Miz gouer' 'zo « juillet », a ya\nAnnick : A\nArmand : Yao yao gast Annick\nLors : Yao yao yao … set' fin miz gouer' 'zo ur pardon koa\nArmand : Ya ya … ahe vé « d'habitude » diou pe deier bade'ian pe 'n dra 'benneg a' mod-se bewech\nLors : An devezh-te koa\nArmand : Ya ya, 'brofitain dac'h ar pardon 'vi'...\nLors : Ha neun … neun ' zigas tud, koa\nLors : A ya ha bez 'vé … bez 'vé ur « buvette » petram'\nArmand : A ya ya ya, « un vin d'honneur » 'vé warlerc'h koa\nLors : A ya, ha bez 'vé ur fest-noz petram'\nArmand : A 'vé ket … « euh » 'raog 'raemp ur … ur … ur pred\nArmand : Ha bez ' vize sonerien brezhoneg ha traoù, med brem' 'vé ket ken\nLors : Brem ' 'vé ket ken ?\nArmand : Nann nann, brem' 'vé ket just 'met an aver'n « oh oui »\nLors : Ha 'vé ket pred 'bet ken\nArmand : Nann nann nann pppfff hain ebet 'c'houla 'n om okup' ken na mann 'bet\nLors : A, d'o'r ar boued ha toud ?\nLors : Ha peseurt … pet'a 'viz kinniget ...roet d'an dud 'pad ar pred-ma', friko prun petram'...\nArmand : O un tamm dac'h toud 'vize, hin\nLors : Un antree ' vize eu ?\nArmand : 'Raog ya ya ya\nLors : Ha pato warlerc'h\nArmand : Ha pato ha... alies\nAnnick : « gratin »\nArmand : « ouais ouais » pato « ouais »\nLors : « Gratin » ya ya ha kig … kig eu\nArmand : Ya alies … 'wechoù 'viz' komañd't an dra-he 'ba Kerahes … 'vize ket 'met adtomm' nañ d'o'r, koa, hin\nLors : A, 'ba ti Manac'h ?\nArmand : Ya justam', ya !\nLors : A ya, med an dra-he 'goust ker ?\nArmand : Justam' … « eu » ' c'houniaent mann 'bet nê !\nArmand : Ar « chapiteau » 'vi'e dao feurm'\nLors : Se 'zo ker eu...\nArmand : A justam' ya ha neuhe mond da glask kadorioù …d a glask bankoù ha\nLors : O la la\nArmand : Nann nann nann nann nann 'chome mann 'bet gate mann 'bet\nLors : Med pe vize graet 'raog mod kozh neun 'jome arc'hant ?… kalz ?\nArmand : A ya ya ya ya ya ya …\nLors : A ya pe ' vé red pren' toud ha feurm' toud a bin\nArmand : A nann nann nann ha gou'-se neun viz' g'aet 'ba' 'r « salle polyvalente » amañ 'giz-ma'\nArmand : Mem' brem' vé g'aet c'hoazh è\nLors : Ar pred\nAnnick : 'Vé ket ...' vé ket « repas » ken\nArmand : 'Vé ket « repas » ken è\nAnnick : « Ça coûte trop cher »\nLors : A goust re ger ya … a ya 'vé ket pred 'bet ken brem'\nLors : A an dra-he 'zo drol … med trist é memestra pugur pe vé ur pred bras a-mod-se 'vé...\nArmand : An dud ' chom !\nLors : Bin ya, hag é joaüs koa !\nLors : Ya, 'michañs vé kanet ha toud ?\nArmand : O ya ya, ha dañs, ha traoù...\nLors : A ya, bon matren 'teuï en dro ?\nArmand : Bin ya ya, med dao é kaout tud da 'n om okup' eu !\nLors : Just 'wac'h !\nArmand : Ha an dud 'c'houlant ket ken ….\nLors : Nann brem'\nArmand : Nann nann\nArmand : Me 'zo bet matren izhpenn tregont vlâ 'ba 'r « c'homite des fêtes » 'ba Moter', benn neuhe 'viz' koursoù ha traoù !\nArmand : O iao « cyclocross » ha « lutte bretonne » ha traoù a' mod-se\nLors : Toud an traoù\nArmand : Ha tud, pegem' 'viz', oiaou ahe 'viz tud !\nLors : Ya med ahe ahe … d'ar mare-se an dud 'oa prest da labour'd 'vi nintra !\nArmand : Justam' ya … o ya tud, ahe 'viz' tud 'labour'd !\nLors : Petra a blij deoc'h mod-all, pesketa pe chaseal ?\nArmand : Mann ebet ivez...\nArmand : Nann nann ….nann nann\nLors : Brikoliñ ha labourat e-barzh ar feurm ?\nArmand : A ya ya … sepet d'ar sul … d'ar sul ne ran mann ebet !\nLors : D'ar sul ne rit mann …\nArmand : O io io\nLors : Ha n'it ket d'an oferenn ?\nArmand : O eo pa vez oferenn e-barzh Motrev hag ez eomp hon-daou\nLors : Ho-taou ez it d'an oferenn...\nArmand : Mes marteze a vez oferenn div wech ar miz ...ur wech ar miz\nAnnick : Div wech...\nArmand : A-wechoù e vez d'ar sadorn.\nArmand : Ha goude-se a-wechoù e vez d'ar … d'ar sul neuze\nLors : A, abalamour n'eus ket personed a-walc'h ?\nArmand : Bin n'eus ket tud « euh » marteze e vezomp … pa vezomp oc'h asistiñ d'an oferenn ar c'hiz-se, ugent den ?\nArmand : Hag a-wechoù a zeu … a zeu diouzh Sant Hern pe Keraez c'hoazh\nArmand : Humm ne zeu ket ...Ne zeu ket tud d'an ofern … ar re gozh n'int ket kap da zont ken, ar re yaouank ne zeuont ket\nArmand : Nann … Laret … laret e vez e-barzh … e-barzh Keraez n'eus ket 'met tri berson evit … evit c'hwec'h pe seizh parrez bennaket\nLors : Ne ra ket kalz « hein »\nArmand : Nann justamant\nLors : Dav dezho galoupat, koa, partout !\nArmand : Ya, a-wechoù e reont div oferenn d'ar sul koa\nLors : A ya, memes devezh koa\nArmand : Ya ya, unan da unneg-eur bennaket, hag unan all diouzh div eur hanter, pe un dra bennak ar mod-se koa\nLors : Ya ya ya, ha pa vez interamantoù e vez tud e-barzh an iliz memestra ?\nArmand : O ya o ya, en interamantoù a vez tud !\nArmand : O eo … an dra-se a chom\nLors : An dra-se a chom bepred\nLors : Hag euredoù a vez ivez ?\nArmand : O na vez ket moarvat … o unan div wech ar bloaz marteze … badeziantoù a vez muioc'h\nLors : A, badeziantoù a vez ?\nArmand : Ya pa ...pa vez ur pardon bennak\nLors : Ya, ur pardon\nArmand : Ya, aze hon eus ur chapel hanter hent diouzh alemañ da Blevin, « Sainte … Sainte Brigitte »\nLors : Santez Berc'hed ?\nArmand : « Sainte Brigitte » eo\nLors : Peseurt mod a larit e brezhoneg, Santez Berc'hed n'eo ket ?\nArmand :Euh, « Sant Alar »\nLors : A, Sant Alar ?\nArmand : « Saint Eloi », Sant Alar eo bet evid ar c'hezeg\nLors : A evid ar c'hezeg, ya, Sant Alar ...peseurt mod a larit e brezhoneg … Sant Alar...\nArmand : Sant Talar\nLors : Sant Talar ha neuze … abalamour da betra e vez laret « Sainte Brigitte » e galleg ?\nArmand : Ne ouian ket abalamour da betra e vez laret, « y'a deux saints » neuze marteze ?\nLors : Marteze a zo daou ... sent ya... daou sant\nArmand : Ya, hag e oamp bet deg vloaz oc'h adober ar chapel\nLors : O, me am boa lennet se war ar journal !\nLors : Ha c'hwi a oa e-barzh ivez ?\nArmand : Ya ya me am eus … me am boa … n'ouzon ket da belec'h emañ (aet) ar foto diouzh ar groaz...\nLors : O, mes gwelet e vo war-lerc'h\nArmand : Me … me am boa graet … ur groaz e oa war beg an tour\nLors : … mein greun\nArmand : Hag e oa brein hi\nArmand : Hag an hini en em okupe a lar din … « o, kap oc'h d'ober ur groaz ar mod-se ? » ya, hag eñ a lare din … « evel eo graet-hi, "hein" » a lar-eñ... « ya ya », e laren dezhañ, « hep "soudure" na mann ebet … tout gant … e-barzh ar c'hovel (hoï) »\nArmand : A ya ya !\nLors : Hag ho peus graet anezhi, ya ?\nArmand : A ya ya ya !\nLors : Ur groaz houarn koa\nArmand : Ur groaz houarn ya\nLors : Ha na vez ket gwelet …\nArmand : A nann nann nann nann nann nann nann ... gwechall e-barzh ar c'hovel e veze graet tout, bon un tamm houarn ront e lakaer anezhañ « carré », ma vez un tamm « carré » e lakaer anezhañ ront evel ho poa c'hoant d'ober...\nLors : Ha pevare ho peus graet ar groaz nevez ?\nArmand : O bremañ a zo dek … n'eus ket deg-vloaz a zo … nann, n'eus ket deg-vloaz a zo moarvat\nLors : Setu ar c'hovel a zo amañ c'hoazh ?\nLors : E-barzh … e-barzh pelec'h ho peus labouret anezhi ?\nArmand : E-barzh amañ, e-barzh ar c'hovel … mes a-benn neuze … a-benn neuze me ne oan ket aze ken ac 'hanon koa … me am boa feurmet … mes me a oa bet d'ober memestra koa\nLors : Hag eo chomet ar c'hovel ?\nAnnick : « Mais la forge y'a plus... si ? »\nAnnick : « Y'a plus la forge, là »\nArmand : « non non non si le ventilateur et tout ... »\nLors : Ya mes a-benn neuze...\nArmand : An annev … an annev am eus kaset da di ma merc'h, hag ar morzholed a zo chomet neuze\nLors : A ya mes a-benn ho peus graet ar groaz e oa ar c'hovel\nArmand : Ya ya ya … ya ya\nLors : Mes … mont a rin d'ober ur gwel d'ar groaz aze\nArmand : Eo … gwelet a-walc'h a ri anezhi e-barzh beg … e-barzh beg an tour a vez gwelet anezhi … ha neuze eo ar mod-se koa ur « machin » ar mod-se hag ur « droite »\nArmand : A ya … c'hwi a dap un tamm houarn ha gant … gant ur gizell c'hwi a faout anezhañ hag e rontait anezhañ e-barzh ar penn en dan\nArmand : Ha goude-se neuze e sachit an daou … an daou du\nArmand : A ya mes hhhhh\nLors : Hag a-benn e oa-hi echuet ho peus … ho peus livet anezhi\nArmand : A nann nann « euh », tommañ anezhi a vez graet ha laket ...laket … ruz ...ha laket anezhi e-barzh an eoul\nLors : E-barzh an eoul ?\nArmand : Ha neuze a ta-hi du\nArmand : Ha war-lerc'h ne vergl ket anezhi\nLors : A ne ouien ket se moarvat\nArmand : Eo … ha lakat anezhi goude-se war ...war ar maen\nArmand : Ha laka ...ha fiks anezhi gant « du plomb »\nLors : A ya, ar mod-se ne vouja ket koa\nArmand : A nann nann … mes an hini gozh am boa tennet kuit ar mod-se ivez, e oan bet gant ar « chalumeau » ha tommet ar « plomb », ha sachet anezhi maez\nArmand : Ar re-se ne ouie ket anezho peseurt mod e oa … me a lare « ne ouian ket petra eo an dra-se », « n'eo ket simant na mann ebet » a larent-int mes « nann nann nann » a laren dezho\nLors : Ha c'hwi … c'hwi a ouie ?\nArmand : Ya … me a lare dezho ma zalc'hit d'ober ez it da dorriñ ar maen bremaïk a laren dezho\nArmand : Ha nemet tommet anezhi … klak … ha ha sachet anezhi maez !\nLors : Ha diouzhtu...\nArmand : « Ah ben dis donc ! » a lare-int\nLors : Hag e oant chomet souezhet, koa\nArmand : Ya … bon goude-se neuze lakat an hini all neuze, lakat anezhi 'blomm ha tommañ « plomb », ha lakaad anezhi ivez\nLors : Ha neuze e oa … ha bremañ ne fich ket koa\nLors : Ha neuze … bez a zo ur pardon emichañs\nArmand : Ya ya e-barzh « fin … fin » fin miz eost pe …\nLors : Fin miz gouere\nArmand : Ya justamant\nAnnick : « Fin Juillet » miz ar foen ?\nLors : N'eo ket … miz ar foen a zo « juin »\nLors : Miz gouere ?\nArmand : Miz gouere\nLors : Miz gouere a zo « Juillet », a ya\nArmand : Eo ! eo gast, Annick !\nLors : Eo eo eo … setu fin miz gouere a zo ur pardon koa\nArmand : Ya ya … aze a vez « d'habitude » neuze diou pe deier badeziant pe un dra bennaK ar mod-se bewech\nLors : An devezh-se koa\nArmand : Ya ya, e brofitont eus ar pardon evid …\nLors : Ha neuze a zegas tud koa\nArmand : Ya ya …\nLors : A ya ha bez e vez … bez e vez ur « buvette » peotramant\nArmand : A ya ya ya « un vin d'honneur » a vez war-lerc'h koa\nLors : A ya ha bez e vez ur fest-noz peotramant\nArmand : A ne vez ket « euh » araok a raemp ur … ur … ur pred\nArmand : Ha bez e veze sonerien brezhoneg ha traoù mes bremañ ne vez ket ken\nLors : Bremañ ne vez ket ken ?\nArmand : Nann nann, ne vez ket just nemet an oferenn, « oh oui »\nLors : Ha ne vez ket pred ebet ken ?\nArmand : Nann nann nann pppffff, hini ebet na c'houll en em okupiñ ken, na mann ebet !\nLors : A d'ober ar boued ha tout...\nLors : Ha peseurt...petra a veze kinniget ... roet d'an dud e-pad ar pred-mañ ...friko prun peotramant....\nArmand : O un tamm eus toud a veze « hein »\nLors : Un antre a veze ivez ?\nArmand : A-raok, ya ya ya\nLors : Ha pato war-lerc'h ?\nArmand : Ha pato hag alies\nArmand : « ouais ouais » , pato ,« ouais »\nLors : « Gratin » ya ya ha kig … kig ivez\nArmand : Ya, aliez e veze komañdet an dra-se e-barzh Keraez … ne veze ket nemet adtommañ anezhañ d'ober koa « hein »\nLors : A e-barzh ti Manac'h ?\nArmand : Ya justamant ya\nLors : A ya, mes an dra-se a goust ker...\nArmand : Justamant … « euh » ne c'hounezaent mann ebet anezho\nArmand : ar « chapiteau » a veze dav feurmiñ\nLors : Se a zo ker ivez\nArmand : A justamant ya ha neuze mont da glask kadorioù … da glask bankoù ha...\nArmand : Nann nann nann nann nann, ne chome mann ebet ganto, mann ebet !\nLors : Mes pa veze graet ar-aok mod kozh neuze e chome arc'hant... kalz\nArmand : A ya ya ya ya ya ya …..\nLors : A ya pa vez ret feurmiñ tout ha prenañ tout, a bin ....\nArmand : A nann nann nann ha goude-se neuze e veze graet e-barzh ar « salle polyvalente » amañ e-giz-mañ\nArmand : Memes bremañ a vez graet c'hoazh ivez\nLors : Ar pred ?\nAnnick : Ne vez ket … ne vez ket « repas » ken\nArmand : Ne vez « repas » ken ivez\nLors : A goust re ger ya … a ya ne vez ket pred 'bet ken bremañ\nArmand :Nann nann nann\nLors : A an dra-se zo drol … mes trist eo memes tra peogwir pa vez ur pred bras ar mod-se a vez …\nArmand : An dud a chom\nLors : Bin ya, hag eo joaüs koa !\nLors : Ya, emichañs e vez kanet ha tout...\nArmand : O ya ya ha dañs ha traoù\nLors : Ya bon, marteze a deuio en dro\nArmand : Bin ya ya, mes dav eo kaout tud d'en em okupiñ ivez\nArmand : Hag an dud ne c'houllont ket ken\nLors : Nann bremañ\nArmand : Me a zo bet marteze ouzhpenn tregont vloaz e-barzh ar c'homite « des fêtes » e-barzh Motrev hag a-benn neuze e veze koursoù ha traoù\nArmand : Oyao « cyclo-cross » ha « lutte bretonne » ha traoù ar mod-se !\nArmand : Ha tud, pegement a veze, oiaou ! Aze a veze tud !\nLors : Ya mes aze aze ... d'ar mare-se an dud a oa prest da labourat evit netra\nArmand : Justamant ya … o ya tud aze a veze tut o labourad


Pajenn:Morvan - Buez ar Zent, 1894.djvu/730 - Wikimammenn\nPajenn:Morvan - Buez ar Zent, 1894.djvu/730\nbennag da ober ho ermitach. Tugdon en em dennaz e kostez Guipavas, Majan e kostez Plougin, ha Gouenou enn eur c’hoat hag a ioa eul leo hanter dioc’h Brest e tu ann Hanter-Noz.\nPa oue deuet ar Zant kuit, ar c’hreg-se a zigoraz buhan armel al leaz : Allaz ! ar c’haouled a ioa chenchet e bili. Ar vaouez geaz a ziredaz raktal da zigas ar bili-ze da\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/730&oldid=137969 »